text:
KRALENDIJK –Relashoná ku un artíkulo ku Radio Live 99.9 FM a publiká di un suidadano, ku Ginekólogo na Fundashon Mariadal no a yuda i méster di un traduktor. E pashènt a bisa ku e no por kubri gastu pa buska un traduktor, pa splika e Ginekólogo tokante su malesa. Aki ta sigui un reakshon di parti di Fundashon Mariadal.
“E situashon aki nos ta lamentá ku e la sosodé di e manera aki. Nos ta boga pa ora ku un pashènt bishitá nos poliklínika, e risibí kuido serka nos, i pa esaki sosodé mas fásil i mas plasentero posibel. Nos no por bai den detaye kiko a sosodé pa tokante e situashon, sinembargo si nos por splika kon e prosedura ta.
Momentu ku traha un sita i e persona no por trese un traduktor, ku por ta un famia òf un amigu, e persona por indiká esaki ora e traha e sita pa asina nos por plania e sita ku tempu mas amplio pa por yama telefónikamente ku un servisio profeshonal di traduktor ku ta hasi tradukshon na diferente idioma. Un otro opshon ta ku nos por yama e persona su dòkter di kas tambe pa yuda. Sinembargo tur esaki ta kosta tempu ku mester plania huntu ku e sita.
Nos no tin traduktor den kas. Nos tin otro opshon ku por usa den kaso ku mester di un traduktor.
Pa e motibu aki nos ta urgí tur persona ku no ta trese un famia òf amigu komo traduktor, pa indiká esaki delantá preferibel momentu ku traha e sita. Pa asina ora ku traha e sita por tene kuenta ku esaki pa plania un sita mas amplio pa dediká tur tempu nesesario,” tabata loke Fundashon Mariadal a reakshoná riba pregunta di Radio Live 99.9 FM.


c: text/html

text: KRALENDIJK – Minister Hugo de Jonge a skirbi den su karta pa Tweede Kamer, relashoná ku e strategia di bakunashon pa e islanan di Hulanda Karibense. Meskos ku na Hulanda, ta kuminsá ku bakunashon pa personal di kuido i personanan mas ku 60 aña di bida. Meskos ta e kaso kaminda ta bai kuminsá ku e proseso di bakunashon pa hendenan di Boneiru, Aruba, Kòrsou, Saba, Sint Eustatius i Sint Maarten na luna di febrüari 2021. Esaki ta e espektativa ku tin. E plan ta pa bakuna tur hende na Saba i Sint Eustatius den un bia, loke na e otro islanan no ta e kaso. Esaki mirando e kantidat di hende ku ta biba riba e isla. Aparte ku e kantidat di hende ta ménos ku e otro islanan, e parti di kuido ta limitá i ta bon pa hasié mas rápido pa tur hende. Na Saba i Sint Eustatius huntu, tin mas o ménos 5000 hende ta biba. Mei mei di luna di yanüari ta plania pa anunsiá kua bakuna ta bai suministrá na e habitantenan. E momentu ei tin mas klaridat tokante disponibilidat di e bakunanan di AstraZeneca i Moderna. Si tur kos kana segun plan, pa medio febrüari ta kuminsá ku bakunashon na e islanan menshoná.

robotstxt: allowed

filter: keep


text:
Minister Xiomara Maduro a haci apertura di Radio MAS FM 105.1
Diamars atardi Minister Xiomara Maduro tabata tin e placer di haci apertura oficial di e radio mas nobo aki na Aruba MAS FM 105.1. Den presencia di propietario Sr. Norben Giel, staf di locutornan, Pastor Jairo Maduro y invitadonan, e mandatario hunto cu e hobencito di 5 aña Audrich Chong a corta e sinta pa asina oficialmente Radio MAS FM 105.1 keda inaugura na su studio na Sabana Blanco.
Minister Maduro a expresa palabra di pabien y exito na Sr. Norben Giel y henter e staf di MAS FM 105.1, un soño di Norben Giel for di chikito y cu a bira realidad despues di e traha hopi duro pa por yega na su meta. Aki bo ta mira cu ora cu bo pone un meta bo dilanti y bo traha cu dedicacion, bo ta logra bo meta. Minister den su discurso a trece dilanti cu radio ta un medio pa informa, educa y deleita nos comunidad, ademas ela expresa exito na tur esnan cu lo ta tras di e microfono pa nan eherce e trabao cu pasion, responsabilidad y profesionalismo. E mandatario como minister di Cultura a haci un apelacion na e staf di locutornan di MAS FM 105.1 pa promove produccionnan di nos artisa y musico local pa asina nos comunidad y turista por conoce mas y disfruta di nos cultura.


text:
Tin un discusion riba un kaakchirurg pa Aruba y den esey un nomber a cay. Riba e topico aki Algemen Ziektekosten Verzekering (AZV) a manda un carta specifico.
ir. Edwin Jacobs, director di AZV, a indica cu pa un par di aña e topico aki ta un asunto cu ta tumando luga den AZV. Segun e director, AZV a pidi hospital pa traha un business case. Awor akinan cualkier ampliacion di specialismo den un di e institutonan, mester mustra AZV cu e ta keda mescos of ta baha gasto.
Aworaki nan ta eynan unda no ta mira un business case pa e servicio di kaakchirurgie di e institutonan. E director no a bisa si ta contra of no, pero si cu AZV ta den combersacion cu hospital pensando si ta mira den desaroya e actividad aki.
Pa mas lesa TREMPAN.COM.


text:
LOS ANGELES, California – Preparashon nan ta kanando i fanátiko nan di bòkseo ta entusiasmá pa tres siman siguí di evento nan mega den bòkseo. Tur kos ta kuminsá riba 20 di aprel ku e pelea entre Canelo Alvarez i Asutin Trout. Su siguiente siman riba 27 di aprel ta siguí ku Danny Garcia kontra Zab Judah. Por último dia 4 di mei, Floyd Mayweather lo enfrenta Robert Guerrero.
Alrededor di 50.000 karchi a wordu bende kaba pa e tres evento nan aki. E promé pelea entre Alvarez i Trout lo ta den Alamodome na San Antonio, Texas i ta wòrdu televisá pa kanal Showtime. Showtime lo transmití e pelea di Garcia i Judah tambe for di Barclay Center na Brooklyn, New York. Mayweather i Guerrero su pelea lo ta riba Showtime PPV bibu for di MGM Grand na Las Vegas, Nevada.
Riba e kartelera di Garcia i Judah tambe lo tin e pelea entre Peter “Kid Chocolate” Quillin i Fernando Guerrero. Miéntras ku riba e kartelera di Mayweather i Guerrero tin e pelea entre Daniel Ponce de Leon kontra Abner Mares.


text:
Un temblor di mangitud di 6.9 ya registra na e prome ora di diaranson na sureste di isla di Pascua na Chila, e acuerdo cu un raport preliminar di Servicio Geologico di Merca cu e temblor tabatin un profundidad di 10km.
E temblor no tin condicion necesario pa genera un tsunami na e costa di Chile, asina e depertamento Oficina Nacional di Emergencia di Ministerio di Interior y Seguridad Publico (Onemi) ta informa riba medionan social twitter citando e ‘Serivicio Hidrográfico y Oceanográfico di Armada de Chile’ (Shoa).


text:
Aña escolar 2022-2023 ta den cuminsa. Despues di un vacacion bon mereci e maestronan ta cla pa ricibi e aña escolar nobo. Apesar cu un gran mayoria di e maestronan ta skeptico toch tin un grupo cu kier keda positivo y ta carga e speransa cu e aña escolar aki lo ta uno exitoso y di menos reto cu esun cu a caba di termina.
For di siman pasa varios maestro riba nan mesun forsa financiero a sa di verf nan lokaal, decor’e y cumpra tur e material di scol cu nan tin mester. Apesar cu e maestronan a conoce un caida substancial den nan entrada pa mas di dos aña, nan ta di opinion cu e alumnonan merece lo miho y cu nan no mester ser perhudica den nan siñamento.
Loke si a bira notabel ta cu e grupo chikito di maestro cu semper tabata di opinion cu ta gobierno/directiva di scol mester percura pa loke ta mantencion y material a conoce un crecemento.
Gran mayoria di e maestronan y sindicato SIMAR no ta contento cu e falta di desaroyo, seriedad y vision den enseñansa. Apesar cu Covid-19 no ta den e fase di calamidad mas, toch maestronan mester a sigui entrega e 12,6% cu a keda implementa na momento di calamidad. Debi na presionnan continuo di parti di sindicatonan no a keda gobierno nada otro di paga e 5% na fin di juli ultimo.
E efectonan indirecto di Ucraina a pone cu e porcentahe di inflacion a yega na su ‘piek’ cu a haci cu e forza di compra a disminui grandemente. Maestronan no kier tende mas di retencion di 7.6% riba nan entrada.
Hopi maestro a perde tur perspectiva pa loke ta continuidad, siguridad y baloracion pa nan trabou cu a pone cu un cantidad representativo a tuma un decision radical.
Pa loke ta e ultimo 2 aña y mey Aruba a perde mas di 90 maestro. Algun di nan a dicidi di cera e ciclo como maestro y bay traha den un profesion totalmente diferente. Otronan a dicidi di emigra pa Boneiro, Hulanda of otro pais cu por brinda nan y nan famia e siguridad, stabilidad y trankilidad cu nan merece.
E maestronan ta sinti cu e Minister di Enseñansa y Deporte, sr. Jan Hendrik (Endy) Croes ta enfoca unicamente riba deporte mientras cu e cartera di enseñansa ta mane un yiu sin mama. Nos enseñansa ta mane un cushina na candela, pero ta ‘como si fuera’ cu e Minister ta hiba e pensamento cu e candela (problemanan) mes lo paga (lo resolve di nan mes) sin cu e tin cu atende cu esaki. Ta importante pa menciona algun di e sin fin di problema den enseñansa:
1. E scarsedad di maestronan den sistema primario y secundario (den algun materia);
2. E aspectonan huridico di e instructornan di landamento (e.o: acumulacion di nan pensioen);
3. E resultado devastador di e rapport di investigacion di DPS;
4. E vision concreto (inversion den experto y capital) relaciona cu e maneho pa cu e reformanan necesario den nos enseñansa;
5. E status/continuacion di OAA-beroepsonderwijs
6. E maneho di idioma y su debido implementacion
7. E falta di cupo pa e alumnonan cu ta rekeri di enseñansa special;
8. E diesseis graduadonan di Papiamento cu no tin trabou
9. E eventual conseho ricibi for di e comision institui door di e mandatario pa atende cu e aspectonan huridico di e ‘werksters’ di SKOA.
10. E eliminacion gradual riba e recorte di subsidio
Enseñansa ta e fundeshi di tur nacion. Un enseñansa di calidad ta rekeri un inversion substancial. Aruba como un isla no ta ni lo dispone di e capital cuantioso pa ehecuta e debido reformanan cu nos enseñansa tin mester. Ta di sumo importancia pa e gobernantenan di Aruba realisa cu sin e sosten financiero di Hulanda nos enseñansa no lo conoce un mehoracion, na unda lo tin un miho acoplacion entre e diferente nivel di enseñansa y e mercado labor.
Apesar di e sin fin di problemanan den enseñansa, e maestronan ta sinti cu nan profesion ta fundamental pa e bienestar di e alumnonan. Nan ta duna lo maximo di nan parti pa duna un bon enseñansa, den un tempo cu no ta facil pa duna les mas of nan no ta dispone di e materialnan necesario.
Ta lamentabel cu masha poco biaha nan a/ta haya reconocemento/baloracion cu nan merece for di gobierno of di e mayornan
Fraccion di MAS kier haci uzo di e oportunidad pa gradici tur e maestronan cu tur dia, irespecto e situacion cu nan por ta pasando aden ta percura di eherce nan profesion cu dedicacion y amor. Na mesun momento nos kier subraya cu boso profesion ta representa un balor excepcional pa cu e formacion di e alumnonan. Pa finalisa MAS kier desea tur maestro hopi pasenshi, perseverancia y sabiduria pa cu e aña escolar nobo.


text:
ORANJESTAD: – Ariba diadomingo 25 di januari (Dia di Betico) Cuerpo Policial Arubano a organisa pa di 4 aña consecutivo na academdia policial E.J. (Watty) Vos. Minister di husticia Arthur Dowers tambe tabata presente.
Un evenemento sumamente exitoso caminda comunidad ta haya un oportunidad pa mira e trabounan cu ta wordo haci diariamente pa cuerpo policial, e complicacionan cu bo ta wordo confronta cune haciendo e trabou aki y e rason pakico cierto instrumento y medionan ta wordo usa.
Un publico grandi tabata presente na e actividad aki.
Locual cu a capta atencion di e mandatario ta e presencia di e hobennann hopi antuciasma. Mayornan cu a comenta cu na yiunan a lantanan for di 6 or di mainta pa nan bai serca e polisnan.
E ta un forma pa yega mas serca di e comunidad y mustra asina cu polis tey pa sirbi e comunidad, y unicamente si bo no cumpli cu orden y regla bo ta hayabo den confrontacion cu polis.
Durante e actividad a presenta e mascota nobo di Cuerpo Policial Arubano “Shoco Polis ” na e publico presente cu despues a presta huramentacion dilanti minister Dowers.
Shoco Polis lo bai ta presente hunto cu Cuerpo Policial na actividadnan, pa e educa y motiva hobennan pa no solamente bira polis, pero tambe pa haya respet y comprencion pa trabou di polis.


text: KRALENDIJK – Hulanda awe a marka un kantidat rèkòrt di 10.007 hende, ku a tèst positivo pa Coronavírùs (CoViD-19) riba un solo dia. Esaki ta un rèkòrt nobo ku Hulanda a kibra, siendo durante dianan tras di lomba ya e situashon tabata alarmante. Rijksinstituut voor Volksgezondheid en Milieu (RIVM) ta konfirmá ku esaki ta 726 kaso mas ku ayera. E kasonan ta oumentando drastikamente pa dia i den e dianan tras di lomba tabatin un kantidat di 7 pa 8 mil hende ta tèst positivo pa CoViD-19. Ku e situashon aki Hulanda ta posishoná su mes komo un di e paisnan di riesgo haltu den Europa, pa loke ta trata hende kontaminá ku e vírùs menshoná. Esaki no ta nifiká ku e vírùs ta pega mas lihé. Simplemente ta hasiendo mas tèst pa dia. 2073 persona ta hòspitalisá di kual 472 ta den ‘intensive care’. Segun sifra di RIVM, ayera tabata tin 47 pashènt ku a fayesé debí ku nan ta infektá ku CoViD-19, miéntras ku den e último 7 dianan a registrá 37 morto kontra di 24 morto den e siman anterior. Mayoria di e kontagio nan ta na Amsterdam, Rotterdam i Den Haag. Ta importante pa komunidat di Boneiru ta na altura di e situashon, ya ku algun bia pa siman, tin hende ta yega e isla aki for di Hulanda.


text:
Di Dos Guera Mundial
Di Dos Guera Mundial, (hopi biaha abrevá manera WWII of WW2), tabata un konflikto militar global di 1939 pa 1945, ku a involvi mayoria di e nashonnan na mundu, inkluyendo tur di e poder grandi na mundu, organisá den dos partido militar oponente: e Aliadonan i e "Axsis". E tabata e guera mas plamá na mundu, ku mas ku 100 míon persona militar mobilisá. Den un estado di "Guera Total", e partisipantenan mayor a hinka henter nan ekonomia, industria, i kapabilidat sientífiko pa yuda e esfuerso di guera i ta kita e distinkshon entre rekurso sivil i rekurso militar. Marka pa eventonan signifikante involviendo sivilnan, inkluyendo e Holocaust i e lansamentu di Bom Atomiko riba Hiroshima i Nagasaki, e tabata e konflikto mas mortal den historia humano resultando den entre 50 míon pa 70 míon morto.
Kronología[editá | editá fuente]
Ta generalmente akseptá ku e guera a kuminsá dia 1 di sèptèmber 1939, ora Alemania Nazi a invadi Polonia i esei a sigui ku e deklarashon di guera riba Alemania dor di Fransia, i mayoria paisnan di e Emperio di Inglatera i e Mankomunidat. Alemania kier a establesé un emperio aleman grandi den Oropa. Durante 1939, te ku kuminsamentu di 1941, den un serie di kampania militar i tratado politiko, Alemania a konkistá militarmente i politikamente un gran parti di kontinente oropeo i parti di Union Sovietiko. Inglatera i e nashonnan di e Mankomunidat a keda e uniko forsá mayor bringando kontra e Axis den nan kampania di desierto na Nort Afrika i den e ekstenso bataya di atlantiko. Na yuni 1942, e Axis oropeo a lansa un invashon di Union Sovietiko, dunando un komiensu na e fronta oost, ku lo bai bira e kaminda di guera di mas grandi ku e mundu a hera di mira, ku na e momentu aki tabata dedika kasi tur di e Axis su poder militar. Na desèmber 1941, E emperio di Hapon, ku durante e tempu e kaba tabata den e Di dos Guera Sino-Hapones ku China for di 1937 anto ku kier a establesé dominansia riba Sur Asia i Asia Sureste, a ataka Merka io poseshonnan oropeo den e Oséano Pasífiko, konkistando masha lihé un gran parti di e region.
E Axis su avanse a wordu pará na 1942 despues ku a gana Hapon den un serie di bataya maritimo i despues ku a devasta e tropanan di e Axis oropeo na e di dos bataya di El Almaein na Nort Afrika i e Bataya di Stalingrad na Union Sovietika. Na 1943, ku un serie di perdida aleman na oost di Oropa, e aliadonan a invadi Italia, anto e merikanonan a haña viktoria na Oséano Pasífiko, e Axis a perde su inisiativa stratégiko i a pasa ku un retiro strategiko di tur frontera. Na 1944, e aliadonan a rekapturá Fransia, i e Union Sovietika a reklama tur perdida teritorial i a sigui invadi teritorio aleman i di su aliadonan. E guera na Oropa a kaba ora Union Sovietika a kaptura Berlin, e kapital aleman, ku a resultá den viktoria pa Oropa dia 8 di mei 1945. Pa e tempu ei, e poder maritimo di Hapon a perde kontra esun merikano, i un invashon di e islanan di Hapon dor di Merka a bira imminente. Ku a resulta ku e bombardeo di e siudatnan hapones di Hiroshima i Nagasaki.
Konsekuensia[editá | editá fuente]
E guera a kaba ku viktoria total di e aliadonan riba Alemania i Hapon na 1945. E Di Dos Guera Mundial a laga e alimientu politika i e struktura sosial di mundu drastikamente kambia. Komo Nashonnan Uni a wordu establese pa preveni futuro guera i koperashon internashonal, Union Sovietika i Merka a lanta komo dos superpoder rival, ku a kuminsa e Guera Friu, ku lo dura pa e siguiente 46 aña. Durante esei e influensia di e nashonnan oropeo a baha drastikamente, i e Dekolonisashon di Afrika i Asia a kuminsa. Mayoria pais ku su infrastuktura a wordu devasta durante e guera a kuminsa bai dilanti i a bira hopi mas modero anto integrashon politiko a kuminsa den un esfuerso pa stabilisa relashonan.


text:
PPS-e ta un organishon ku ta ofrese servisio na klientenan priva.
PPS-e ta un organishon ku ta ofrese servisio na klientenan priva. PPS-e ta hasi uso di e fasilidatnan i konekshonan di Cavalier Logistics i ta dirigi su mes full riba transporte di pakete priva. Pa anjos PPS-e ta e spesialista/eskperto den transporte di pakete entre Hulanda i Karibe.
Cavalier Logisitics tin un kadena di luga ku ta traha kune na Hulanda.Nos ta spesialisa den e proseso di deklara pakete di tantu aereo komo maritimo, i tambe importashon ku eksportashon.
Nos ta traha bo karga ku tur e kautela nesesario paso nos stima nos trabou i nos klientenan!


text:
Publiká riba 23 Sèptèmber 2022
Willemstad – Teniendo kuenta ku e yobida di awaseru ku Kòrsou a eksperensiá , e trabounan di mantenshon di kaya ta sufri un poko retraso. Ta trata aki sigur di trabounan riba Don Martina Boulevard (Nieuwe Haven).
Pa trabou di asfaltamentu di kaminda tuma lugá, e kaminda mester ta bon seku. Si no, e trabou lo no tin efekto i e kaya ta bolbe daña den korto tempu.
Servisio pa Obra Públiko (OW) ta sigui vigilá e situashon di wer, i mirando ku esaki a kuminsa klara, lo trata na sigui ku trabounan di mantenshon di kaya. Ta pidi tur outomobilista pa trafiká ku koutela den e áreanan ku ta trahando mirando ku e awaseru por a afektá e estado di e karetera aun mas.


text:
KRALENDIJK – ‘Pasadia Villa Antonia’, ‘Kurason di nos Grandinan’ a organisá nan aktividat di reina, prens i pancho. Kantidat di miembro di ‘Pasadia Villa Antonia’ tabata huntu na e sentro pa partisipá i presensia e aktividat. Pa medio di votashon a yega na e ganadónan. A eligí un Reina i promé finalista. Reina di Pasadia Villa Antonia 2020 a resultá Criselda Rosa i promé finalista Jacoba Reina. Seguidamente a eligí Prens i Pancho, ganadó a resultá: prens Erwin ‘Ginò’ Cicilia i pancho Leonardo Janga. Sra Criselda a dirigí algun palabra entre otro el a bisa ku e no a spera di bira reina di Pasadia Villa Antonia i e ta hopi kontentu. “Mi ta yama danki inmenso na tur ku a organisá e aktividat. Boso a hasi un bon trabou”.
Djabièrnè 21 di febrüari, ‘Pasadia Villa Antonia’ ta organisá un ‘djump In’. E aktividat karnavalesko ta inisiá for di mainta.
Kombinashon di potrèt ta ilustrá parti di e aktividat.


text:
Nos invitado den e programa aki ta Sra. Brigitha Manuel kariñosamente jamá Brida. E no tin su bista mas pero ta konsiente di tur loke ta pasa rondo di dje. Nos ta kombersa kune tokante su bida, kosnan di antes i tambe lokual ku e ta hasi.
Produkshon: Fundashon Históriko Kultural Boneriano
Durashon: 51 minüt
Fuhikubo ta presentá: Brigitha Manuel-Martis
Nos invitado den e programa aki ta Sra. Brigitha Manuel kariñosamente jamá Brida. E no tin su bista mas pero ta konsiente di tur loke ta pasa rondo di dje. Nos ta kombersa kune tokante su bida, kosnan di antes i tambe lokual ku e ta hasi.


text:
Na promé lugá, ta un kos tremendo ku bo a skohe pa duna un kachó un di 2 chèns! Nos ta konvensí ku lo bo ta bai tin un bon amigu ku ta fiel i gradesido na bo.Ku e foyeto aki nos ke duna bo informashon pa bo por krea e situashon perfekto pa e kolokashon logra. Bo kachó tin un pasado i no ta un pakete ku ta kla kaba. Un kachó ku a muda di un lugá pa otro mester di un promedio di 8 luna pa rekuperá i adaptá na su situashon nobo i pa e sintié kómodo na su kas nobo. Komo ku bo no tabata tin influensia riba su pasado lo bo por haña bo konfrontá ku komportashon no deseá ku el a siña na su kas anterior òf reakshonnan ku ta salí di su pasado.
Probablemente lo bo tin un kachó ehemplar durante e promé 2 simannan. E kachó ta insigur i no ta tribi di hasi òf demostrá kon e ta. Na e momento ku e ta poko mas kómodo den su situashon nobo e por kuminsá demonstrá komportashon problemátiko. Nos por kalma bo ku na un prinsipio tin un solushon pa tur komportashon indeseá.
E promé konseho ku nos lo ke duna bo di kurason ta, no tin nodi di aseptá mal komportashon òf laga esaki ta un motibu pa bolbe realoh’é. Hasi bo preguntanan na un di e skolnan di training pa kachó na Kòrsou. Lokual ku si nos ta pidi di bo ta…un tiki komprenshon i tempu pa bo kachó.
Tep: Si bo tin un pareha ta bon pa palabra adelantá kiko por i no por i ki komando boso ta bai hasi uzo di dje. Kualkier kos traha un lista di palabrashon pa asina boso tin klaridat tokante e palabrashonnan hasí. Buska informashon tokante e rasa òf e rasanan ku por a kasta ku otro i buska pa sa kiko ta e karakterístika di e rasa(nan) aki. Asina bo no ta haña bo konfrontá ku sierto komportashon ku ta típiko algu di e rasa konserní. Profundisá den e normanan di awendia den edukashon di un kachó. Wak bon kiko bo mester di material, kuminda, remedi i posibilidat di edukashon. Un bon preparashon ta hasi e trabou mas fásil.
Dia di mudansa:
Preferibel trata na buska bo amigu nobo promé ku mèrdia pa bin kas kuné. Asina bo kachó lo tin tempu henter dia pa eksplorá su ambiente nobo promé ku anochi sera. Duna bo kachó inmediatamente su mes lugá den outo, esaki ta bai mas fásil ora tur otro miembro di famia ta sintá kaba na nan lugá den outo. Sòru pa e tin sufisiente espasio i no but’é meimei di mucha (si esakinan ta presente). Kualkier kos mara e kachó den outo pa e no bula bin dilanti i bo tin ku korigié inmediatamente.
Duna e kachó espasio pa e por deskubrí tur kos nobo. Mihó pa kuminsá den kura i despues bai paden. Asina e chèns ku e por hasi su nesesidat paden ta bira mas chikí. Sòru pa un esfera trankil den bo kas i den bo famia. Ta importante pa sòru pa e promé kontakto ku mucha bai di un forma trankil. Duna e kachó e espasio pa e sera konosí di un manera trankil ku tur miembro di famia sin fòrs’é. Ora e promé eksitashon di tur dos banda baha un tiki, ta bon pa duna e kachó un kuki den bo planta di man. siña e muchanan ku e kachónan gusta pa bo karisia nan riba nan pechu en bes di riba nan kabes. siña bo yu ku no ta tur kachó gusta pa bo bras’é òf karg’é i duna e kachó su espasio pa e por kustumá ku mucha. siña bo yu tambe pa e sòru pa e ta mas haltu ku e kachó di estatura. Ke men no laga e mucha sinta abou, lastra òf gatia abou. Esaki no tin nada ke haber ku komportashon di ken ta dominá ken, esaki ta algu ku basta tempu pasá tur hende tabata pensa, pero mas bien e ta pa e seguridat. Movishon drùk òf diripiente e kachónan ta eksperensia komo algu ku ta duna nan miedu. Siña e kachó inmediatamente ku bo no ta aseptá ku e ta bula. Esaki bo por hasi dor di bira di banda i lag’é sin dun’é atenshon. Manera e ta ku tur 4 pata abou atrobe bo ta elogi’é dunando e bo atenshon.
Bishita lo tin ku warda te e siguiente dia òf algun dia despues ni maske kon ansioso nan ta pa konosé. Dikon? E kachó ta yen di strès i mester di tempu pa e adaptá.
Sòru pa e kachó tin su mes lugá den forma di un makutu pa kachó òf un deken. E lugá aki bo por hasié agradabel pa e kachó dor di dun’é un kos dushi einan. E lugá aki ta nifiká seguridat i ta dun’é stabilidat. Un kachó no tin mag di haña straf einan. E mester ta un lugá kaminda e kachó por alehá den tur trankilidat. Pa mucha e lugá aki mester ta un lugá prohibí.
Ta importante pa for di e di 2 dia ku e kachó ta serka bo pa kustum’é ku no ta tur ora bo ta na kas. Ke men ni maske bo a plania pa ta liber algun dia pa bo ta huntu ku bo bestia di kas nobo, bai for di kas tur dia maske ta un ratu. Lo bo ripara ku e promé dianan bo kachó lo drumi hopi esaki ta pa e bin bij di tur e impreshon nobo nan ku el a haña. Ta konosí ku kachónan ku a keda alohá pa un siguiente bia ta mas sensitivo pa desaroyá e angustia di ta so. siña e kachó ku no ta tur ora i tur kaminda e por sigui bo den kas. Trata na “lag’é su so” segun un sekuensia ku ta akumulá e oranan, no lag’é den un tiru su so pa 4 ora. Kada bes ku un mei ora/ un ora ta sufisiente.
Sera konosí ku otro kachó di famia:
Si bo bai buska e kachó nobo ku e kachó ku bo tabata tin kaba, lo ta rekomendabel pa apartá nan ora bo ta transportá nan. Bai na un lugá neutral ku nan pa nan sera konosí ku otro, un lugá ku pa tur dos ta deskonosí. Kana keiru un ratu ku nan i sòru pa e kachónan kana banda di otro en bes di laga nan topa otro kaminda nan ta para kara kara dilanti otro. Keiru un bon pida ku nan kaminda bo ta sòru pa nan drenta den kontakto ku otro di un manera gradual. Ora yega kas, laga nan tur dos kana den kura. Si bo tin mas kachó, lo ta mihó pa laga nan sera konosí un pa un, re introdusi nan kada un atrobe riba nan mes tereno. Promé ku e kachónan bai paden ta bon pa a warda tur kos ku por trese konflikto adelantá. Kuminda, awa, kos di hunga, wesu i makutu di kachó ta kosnan ku por trese konflikto serka e kachónan. Informashon mas amplio lo bo por haña den e kapítulo ku ta papia di ‘añadí un kachó den un grupo di kachó eksistente” (pero no keda sin lesa sobra di e página aki).
E promé dianan no laga nan so huntu i duna nan kuminda apart. Sea kouteloso na e momentonan di eksitashon manera ora bishita bin, ora di bai keiru, ora miembronan di famia yega kas, ora di prepará kuminda etc. Un iritashon chikí por resultá den bringamentu. Un grupo di kachó ta skohe e lider di e grupo, sin tene kuenta ken tabata t’ei promé òf ken ta esun mas bieu, lokual ku ta konta pa nan ta ken ta esun mentalmente mas fuerte i mas ambisioso. Na promé instansia esaki lo ta e kachó ku na e momentu ei e grupo aktual lo skohe, pero esaki ta algu ku por kambia den e promé simannan si resultá ku esun nobo ta mas fuerte. Trata na no influensia esaki nos komo hende no tin nada di bisa den esei, asina bo ta evitá bringamentu ku por dura pa un tempu largu. Sinembargo despues di estudio sientífiko no ta kere masha mas den e tèrmino lider di e grupo. Hende no ta kapabel pa tuma e ròl ei riba nan anto serka kachó mes e no ta algu tantu estrikto manera hende i siensia a kere na promé instante. kachónan tambe a resultá di ta biba den un relashon familiar ku otro sin un herarkia tantu estrikto.
Hasi nan nesesidat
Siña e kachó for di e promé dia unda bo ke pa e hasi su nesesidat. Asina bo ripara ku e kachó tin ku hasi su nesesidat bo ta hib’é na e kaminda ku bo a destiná pa esaki i ora e hasi su nesesidat bo ta elogi’é enormemente. Ora nan faya, no straf nan, solamente si bo nota ku e ta hasiendo su nesesidat miéntras bo ta mir’é hasié bo por bis’é hasiendo uzo di bo stèm “foei” despues bo ta hib’é kaminda bo ke pa e hasi su nesesidat. No frega bo kachó ku su nanishi den su sushi esaki no ta añadí nada na su training di hasi su sushi na e kaminda destiná. Úniko kos ku e ta siña ta ku su sushi i abo den kombinashon ku otro por ta algu hopi spantoso.
Straf bo kachó despues ku algu a sosodé kaba, no tin sentido. E kachó no ta konektá e straf ku e aksidente chikí ku e tabata tin muchu tempu a pasa kaba. Ora nan pishi ora nan bin kuminda bo òf ora bo straf nan, ta pishi ku ta demostrá ku nan ta sumiso na bo. Ku esaki e kachó ta demostrá di ta insigur den e situashon aki i e ta vulnerabel na e momento ei. E no ta kai bou di ku e no sa unda pa e hasi su nesesidat. Lo bo ripara si bo ta mas trankil ora bo kumind’é lo e pishi ménos na e momento ei.
Training
Kachó ta siña entre otro dor di konektá kos ku otro. Komportashon ku ta resultá den algu positivo nan lo sigui ripití, komportashon ku ta kondusí na algu negativo nan lo ripití ménos, a lo ménos si e no haña un rekompensa p’e tambe. Atenshon negativo tambe ta atenshon.
Bo mester realisá bo mes ku pa bo straf òf elogiá bo tin 2 sekònde di tempu. Si bo tarda mas ku 2 sekònde e kachó no por konektá e straf òf elogio mas ku su komportashon i e no tin sentido mas. Esaki ta konta den kada situashon di training. Kachó no ta komuniká den idioma di hende. Siña kos nobo ta manera e wega di friu òf kayente ku nos tabata hunga pa un kachó. Ora bo ke train e kachó lo bo tin ku hasi esaki tumando stap chikí pa e kachó por komprondé bo. Si akaso bo no sa kon pa bo siñ’é algu? Tin hopi manera kon pa siña algu ku guia. Wak pa bo ta minusioso ora bo ta buska un skol pa kachó. Un skol di kachó ku ta hasi uzo di formanan di koregí hasiendo uzo di aktitut dominante i teorianan ta un skol pa kachó ku no a invertí den formashon di su trahadónan segun e sistema moderno, i a keda para na e téknika ku tabata hasi uzo di dje 20 aña pasá.
Tep: Un kachó ta siña mihó di un training positivo. Sigur kachónan ku tin un pasado dudoso por reakshon di un manera insigur, miedoso i inesperá ora purba na koregí nan di mas. Nunka no traha kontra di bo sintimentu i sigui bo intuishon. Trata bo kachó manera bo mes lo ke pa trata bo, habrí, kontentu i di un manera honesto!
Rekompensa pa bon komportashon…trahamentu ku rekompensa hopi bia ta duna resistensia.”e ta hasié solamente pa e kos di kome i no pa mi” “rekompensa ta soborno” ta lokual ku generalmente hende ta pensa òf bisa. Ta un pensamentu romántiko ku e kachó ta traha pa bo so…Un kachó ta traha si e ta dun’é algu agradabel en kambio òf pa e evitá algu ménos agradabel. Hende tambe ta meskos, mi por splika esaki ku 2 ehèmpel:
Bo ta traha pa un kompania, e kondishonnan di e kompania ta bon, bo ta risibí un bon salario i e salario ta na ora semper. Bo mènedjer ta un persona agradabel, interesá den su trahadónan i ku regularidat e ta laga boso ripara ku e ta kontentu ku boso trabou. E ta duna kòmplimènt na bo i bo koleganan ku regularidat i tin posibilidat pa e duna bo bónus si bo hasi un bon trabou. Si tin kos ku no a kana bon e ta palabra esaki ku bo e no sa zundra hende dilanti otronan. E esfera di trabou ta agradabel, bo sa kiko nan ta deseá di bo i bo sa kiko bo por spera en kambio. Bo ta sinti bo bon den e sirkunstansianan aki, bo ta relahá i bo ta dispuesto na hasi mas ku nan ta deseá di bo.
Bo ta traha na un kompania, e esfera na trabou ta malu, kontinuamente tin zundramentu, ora fayo keda hasí nan ta zundra bo i duna bo falta di kos ku a bai robes. Bo salario ta abou i semper bo ta puntra bo mes si e bia aki si nan lo paga bo na tempu. Ni bónus ni kòmplimènt nan no konosé den e kultura di trabou aki. E último luna aki ni paga nan no a paga bo. Bo mènedjer ta un hende ku bo no sa kiko bo por spera di dje. Si e djis yega den bo besindario bo tin miedu pa kometé fayo i bo ta bira nervioso. Preferibel lo bo deseá un otro trabou, pero esaki no ta algu fásil. Bo ta traha si, pero no ku amor. Bo ta hasi lokual ku bo tin ku hasi, pero ku koutela. Semper bai ku e sintimentu di miedu ku algu lo bai robes. Ya tin algun tempu kaba ku bo no ta bai traha ku plaser i bo no ke hasi mas ku solamente bo trabou. Despues di e di 2 luna sin pago, bo ta buska otro trabou.
Tur hende por imaginá nan mes den e 2 ehèmpelnan ariba menshoná. E ora ei bo ta komprondé ku no ta tantu difísil pa skohe pa e rekompensa. Bo ta okupá bo mes na un manera agradabel, relahante ku siña bo kachó e komportashon deseá. Kisas nunka no por koregí? Kompolaga, pero preferibel mas tiki ku ta posibel. Si bo korigié, wak pa bo no koregí di mas i wak pa bo hasié di un manera honesto, ku un kachó por komprondé bo. Nos tin a maya di straf di un manera duru, muchu largu i muchu biaha. Un kachó no ta siña di esaki i ta haña miedu.
Kuminda
Duna bo kachó kuminda 2x pa dia na un lugá fiho. Komementu por bira un kompetensia si ta trata di mas kachó, kuminda ta poder. Laga e kachó na pas ora bo dun’é su kuminda. Despues di esaki bo tin tur tempu di mundu pa bo hasi training kuné di su baki kuminda por ehèmpel si bo nota ku bo kachó ta reakshoná masha fuerte riba kuminda i ta defendé su baki kuminda. Na promé instante no bai hiba un guera kuné, e konekshon entre abo i e kachó ainda no ta esun di mas fuerte i e kachó por reakshoná deskonfiá. Sigur si bo kachó den pasado tabata un kachó di kaya i mester a bringa pa yega na su kuminda. Pidi guia pa bo por yega na un training di e baki di kuminda. Un bon training di baki di kuminda ta enserá ku bo mester por duna e kachó mas kuminda i na un prinsipio ku bo por kita e baki di kuminda for di dje. Asina e kachó ta siña ku ta algu agradabel ku tin un hende den su besindario ora e ta kome i e agresividat lo disparsé. Ademas di esei ta algu masha normal si bo kachó kome su kuminda den un frega di wowo. No ta algu pa prekupá kuné.
Si bo tin mas kachó, duna nan kuminda ku sufisiente distansia entre di nan òf buta nan kompletamente apart den un kamber òf den un kouchi. Asina bo ta krea trankilidat na ora di kome i bo ta evitá bringamentu. No laga un baki di kuminda para mas largu ku 15 minüt, tampoko ora bo tin 1 kachó so. E no a kome? No ta nada, anochi e tin otro chèns pa kome. Dun’é un porshon normal, nada èkstra, esaki ta evitá ku bo ta krea un kachó ku ta ferfelu pa kome. Awa e mester tin na su disposishon semper. Pa bo kachó su bienestar korporal ta masha malu si e no tin akseso na awa. Realisá bo mes ku sierto kuminda i wesu por okashoná konflikto ora ta trata di mas kachó.
Algu ku bo ta topa hopi serka kachó (di kaya) ta hòrtamentu di otro su kuminda. E ta un komportashon no deseá, pero e ta un komportashon natural. Den un grupo di kachó ta konta ku kiko ku e otro laga para e siguiente tin mag di kome. Esaki ta konta tambe pa e kosnan riba mesa, e karni riba aanrecht òf bo kuminda ku bo a pone un ratu un banda pa bo bai kue algu for di den kushina. Bo mester aseptá sin mas ku e ta hòrta? No, di mes ku no. Pero e ta kuminsá na evitá ku e por kometé fayo i tambe ku siñ’é kon pa e atendé ora di kome. Kiko ta su lugá ora boso ta sinta kome, den otro situashon bo ta permitié pa e para kantu di aanrecht? Bo ta permitié pa e bin sinta pidi kuminda miéntras bo ta na mesa sintá ta kome, anto sa dun’é algu na e momentunan ku bo mira e wowonan maron inosente nan ei ta roga bo pa kuminda? Sea kla i mantené bo mes na bo reglanan stipulá. Pero realisá bo mes si ku un kachó ta un bestia ku instinto, algu ku ta riba aanrecht sin mas ta manera el a gana wega di number. Evitá ku e por yega serka. Una bes ku el a logra un bia, lo e trata semper pa wak ku e por bolbe kai den premio. I sea honesto, si ta abo lo bo no hasi meskos si kontinuamente bo topa un papel di 100 florin den kushina? Sigur un kachó ku tabata biba riba kaya i ku a konosé hamber, lo no laga un kuminda para sin mas, pasobra bo no por sa nunka ki dia e por bolbe kome, esei ta bringa kontra di instinto.
Agresividat i Angustia
Angustia i agresividat ta e komportashon ku ta esunnan di mas pidí ora di buska yudansa. Por tin hopi diferente motibu pa kiko bo kachó ta bira agresivo òf pa e tin miedu. Pa por solushoná e kos aki ta bon pa sa di unda e miedu òf agresividat a sali. Kiko a sosodé promé ku e kachó pa su komportashon a bòltu bira miedu òf agresivo? Ta masha tiki sa sosodé ku un kachó ta reakshoná di gòlpi ku agresividat mayoria bia e kachó ta indiká ku e no ta gusta e situashon aktual. Solamente nos no a rekonosé e señalnan ku e tabata duna. Siña konosé bo kachó i wak kiko e ta indiká ku su kurpa i respetá su bareranan. Hopi bia nos no ta respetá su barera i subi su tereno ku e úniko salbashon ku e ta mira ta dor di skohe pa agresividat.
Lo no ta posibel pa duna un splikashon aworakí den korto ta kon ta solushoná e problema aki. Nos ke rekomendá e ora ei tambe, lokual ku ta di sumo importansia, pa buska yudansa serka un hende ku ta un profeshonal den e komportashon di kachó pa e por yuda bo. Agresividat i miedu no ta algu ku bo por solushoná djis dor di bai un kurso pero e ta eksihí un manera di kondusí spesífiko individual. Ni maske e situashon ta pidi pa un manera spesífiko di atendé kuné esaki no ta nifiká ku no tin un solushon p’e. Tin hopi kos ku por keda solushoná i tambe hopi kos di koregí. I mi ta riska garantisá bo ku den 99% di e kasonan di agresividat tin ke haber ku inseguridat/miedu. Kontal ku e orígen ta salí di esaki. Hopi hende ta bisa ku ta problema ku komportashon dominante pero esaki APENAS ta e kaso.
No trata na solushoná agresividat ku agresividat, akshon ta duna reakshon, e komportashon indeseá lo oumentá. Un kachó ku sintié changa lo hasi kos straño pa sali for di e situashon aki.
Kachónan ku miedu tambe por demostrá komportashon agresivo a base di nan miedu. Si bo atendé ku man duru e komportashon lo bira pió i lo e haña mas miedu. Ta importante pa atendé ku e miedu for di su orígen pa kit’é.
Den tur dos kaso nos ta rekomendá pa buska yudansa mas pronto ku ta posibel, ménos tempu e tin ku e komportashon indeseá aki, mas lihé e por keda solushoná.
Pa loke ta trata e salú
Pa bo tene bo kachó salú tin algun kos ku ta bin bèk ku regularidat. Nos ta duna bo aki un resúmen chikí pa prevení un ke otro. Bo veterinario por duna bo informashon amplio tokante tur aspekto médiko.
Pa mantené bo kachó liber di pruga òf karpata ta importante pa trat’é ku regularidat ku un produkto kontra di pruga i karpata. Esaki ta algu ku tin ku hasi na un promedio di un bia pa luna. Esaki ta dependé di e marka i e tipo di produkto ku ta hasi uzo di dje pa kombatí e bestianan aki. Ni maske bo trat’é bon, ta bon pa kontrolé tur dia si e tin karpata. No dof e karpata, pero rank’é sak’é den un tiru. Tin bia lo bo tin ku tene e karpata, bir’é media buèlta i rank’é pa los e. No lubidá di kontrolá meimei di e tenchinan i na su plant’i pia. Bo kachó por bira hopi malu di un mordé di karpata. Tratamentu di e malesa di karpata (Ehrlichia) ta pisá i hopi bia e kachónan no ta sobrebibí e malesa. Prevení ta mihó ku kombatí. Realisá bo mes ku si bo kachó tin pieu lo e tin bichi tambe. Ke men sòru pa tratamentu di pieu i bichi pareu. Informashon amplio bo ta haña riba e página pieu, karpata, bichi i otro bestia.
Lokual ku tambe nos ke hala bo atenshon riba dje ta bichi. En espesial e bichi di kurason. Palabrá ku e veterinario kiko ta e mihó prevenshon pa bo kachó kontra di bichi di kurason. Bichi di kurason ta un problema grandi aki pa esaki tambe ta konta ku e tratamentu ta un ku hopi riesgo. E proverbio:” Prevení ta mihó ku kombatí” ta konta aki tambe. Pa e otro tiponan di bichi den e sistema di tripa ta importante pa deshasí di nan algun bia pa aña. Puntra bo veterinario konseho.
Tur aña tin ku pasa bo kachó angua. Si bo ta kuminsá ku un yu di kachó, e ora ei den komienso mester bakun’é mas bia. Semper ta bon pa puntra e veterinario ki tipo di bakuna el a haña i ki dia mester ripití.
Pa e kondishon di kueru di bo kachó ta mihó pa no baña bo kachó muchu bia. Na un prinsipio no mas bia ku 2x pa aña. Ora e kachó kaba di landa den laman semper mester spul’é ku awa di kranchi.
Tep: Si bo ripara ku bo kachó ta mustra malu, no warda muchu ora bo ta duda semper tuma kontakto ku bo veterinario.
©Rescueracao/ Behave translation Denice Bezemer


text:
Komunikado pa Prensa
Informashon importante di Maduro & Curiel’s Bank (Bonaire) N.V. en konekshon ku moratorio riba fiansa i hipotek
Klientenan di Maduro & Curiel’s Bank (Bonaire) N.V. a keda notifiká na luna di mart 2020 ku MCB ta introdusí un moratorio di 3 luna riba fiansa, tarheta di krédito i hipotek tantu personal komo komersial.
E moratorio a keda implementá outomátikamente.
Lamentablemente, manera MCB ya a notifiká anteriormente dia 1 di mei riba su página di Facebook (MCB Bonaire Events), un kantidat di kuenta a keda debitá apesar di e moratorio.
Nos ta pidi nos diskulpa pa esaki, ya ku e ahuste no a tuma lugá manera planiá i e pagonan a prosesá outomátikamente.
Banko ya a rektifiká esaki, ta sigurá nos klientenan ku e dedukshonnan a keda koregí (ku eksepshon di esnan ku a rechasá (opt-out) e moratorio) i a kreditá tur kuenta koriente i komersial pa e respektivo montante.
Nos ta yama danki pa e komprenshon i konfiansa den nos Banko.
Pa kualke pregunta en konekshon ku e moratorio ku nos ta ofresé, por fabor tuma kontakto ku nos na e-mail: events@mcbbonaire.com


text:
Tanki Leendert/Paradera
Entrada hudicial na un apartamento den cura di un cas. Diahuebs algo despues 9 or di mainta. Un team di unidad di K9 di polis, team di aresto, recherche y ministerio publico a drenta na e adres aki.
Hefe di recherche di Noord tambe a presenta na e adres. Un buskeda basta largo y intensivo a tuma lugar
Un di e detenidonan ta un homber Chines,cu ta biba na Paradera, no ta prome biaha cu e ta haye den problema cu husticia pa bendemento di droga.
Despues nan a bay cu e Chines deteni, na su cas na Paradera y aki a bolbe haci un entrada hudicial na e cas. Autoridad a baha e detenido y a bay paden cu ne. Un rato despues nan a sali bay cu ne, probablemente warda di recherche pa interogacion.
Pueblo ta puntra y kier sa ki dia ta piki e grandinan. Autoridad ta keda pone man ariba e chikitonan manera ta wordo bisa na Hulandes “Mooi en Alles”, pero ki dia ta piki e cabesnan e grandinan. Ta masha hopi chikito a piki y no por bisa cu ningun di nan a bisa pa ken nan ta bende etc etc etc.
Manera nos a bisa anteriormente, ta hopi bon cu ta combati bendemento di droga estilo di delivery. Pero, na mes momento ta carganro hiba awa lama debi cu e ta caba un ongoing project cu mester yega na e cabes y esaki no ta refleha esey
E ta mescos cu tur dia ta bari blachi di un arbol y tanten cu e arbol tey e blachinan lo sigui cay. Dia cu kap e mata completo blachi lo stop di cay.


text:
Pronóstiko di tempu pa Kòrsou i bisindario bálido te djaweps mainta 12:00 o.l., 01 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djaweps mainta 12:00 o.l., 01 di sèptèmber 2022.
Kompilá: djárason 31 di ougùstùs 2022, 05:00 o.l. (09:00 UTC).
Tempu: Leve te parsialmente nublá, generalmente seku i kalor.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:47 o.l.
Bientu: For di suitost i lo bira gradualmente ost ku velosidat moderá; forsa 4 te 5 (20 te 39 km/ora, 11 te 21 nudo). Ráfaga, de bes en kuando fuerte; forsa 6 (40 te 50 km/ora, 22 te 27 nudo).
Situashon general: Un fluho di airu ménos húmedo i atmósfera relativamente stabil, lo stroba desaroyo di nubia signifikante den nos region manteniendo un tempu generalmente seku durante e dia di awe i mañan. Un área di stòf di Sahara a plamá un bes mas den área Karibense i lo redusí visibilidat un poko den e siguiente dianan.
Kondishon di laman: Trankil te moderá ku altura di olanan entre 1 i 1.5 meter (3 i 5 pia).
Sistemanan tropikal signifikante: E área di preshon abou situá riba osean atlántiko, tin 60% chèns pa sigui desaroyá den un siklon tropikal durante próksimo 48 ora. E sistema aki lo move den un direkshon wèst nortwèst i no ta forma un menasa pa nos isla.
Fenómeno spesial: Ningun
Perspektiva te djabièrnè mainta: Levemente nublá, kalor i un wer seku lo prevalesé.
Meteorólogo: Correa.


text:
Resultadonan di Beisbòl Liga Grandi ayera:
- Tampa Bay Rays a derota Washington Nationals ku skor di 5-0
- Miami Marlins a pèrdè di New York Yankees ku skor di 2-1
Didi Gregorius no a konektá hit den 4 turno na bate. Didi tin un promedio di .232
- Baltimore Orioles a derota Philadelphia Phillies ku skor di 6-4
- New York Mets a pèrdè di Toronto Blue Jays ku skor di 8-0
- Boston Red Sox a pèrdè di Atlanta Braves ku skor di 5-2
Andrelton Simmons no a hunga pa Atlanta. Segun mènedjer di Atlanta, Fredi Gonzalez, Andrelton tabata kier ta den e aliniashon. Pero e ekipo a disidí di wanta Andrelton afó un dia mas pa e por fildia algun bala i partisipá den praktiká di bateo. Segun Fredi, e ta sigur ku Andrelton lo ta bek den e aliniashon awe. Andrelton mes a deklará ku e ta kla pa hunga. Segun e pelotero, su man ta sinti bon. Pa Boston Xander Bogaerts no a konektá hit den 4 turno na bate. Xander tin un promedio di .288
- Chicago Cubs a derota Cleveland Indians ku skor di 17-0
- St. Louis Cardinals a pèrdè di Minnesota Twins ku skor di 3-1
- Milwaukee Brewers a pèrdè di Kansas City Royals ku skor di 10-2
- Pittsburgh Pirates a derota Chicago White Sox ku skor di 3-2
- Houston Astros a gana Colorado Rockies ku skor di 8-4
- Detroit Tigers a pèrdè di Cincinnati Reds ku skor di 8-4 den 13 entrada
- Los Angeles Angels a pèrdè di Arizona Diamondbacks ku skor di 3-2
- San Diego Padres a pèrdè di Oakland Athletics ku skor di 16-2
- San Francisco Giants a pèrdè di Seattle Mariners ku skor di 2-0
- Texas Rangers a derota Los Angeles Dodgers ku skor di 5-3
Kenley Jansen no a mira akshon den e partido aki
Partidónan di Liga Grandi pa awe:
- Baltimore Orioles kontra Philadelphia Phillies
- St. Louis Cardinals kontra Minnesota Twins
- Houston Astros kontra Colorado Rockies
- San Diego Padres kontra Oakland Athletics
- Los Angeles Angels kontra Arizona Diamondbacks
- Miami Marlins kontra New York Yankees
- Tampa Bay Rays kontra Washington Nationals
- New York Mets kontra Toronto Blue Jays
- Boston Red Sox kontra Atlanta Braves
- Chicago Cubs kontra Cleveland Indians
- Detroit Tigers kontra Cincinnati Reds
- Milwaukee Brewers kontra Kansas City Royals
- Pittsburgh Pirates kontra Chicago White Sox
- San Francisco Giants kontra Seattle Mariners
- Texas Rangers kontra Los Angeles Dodgers
Breve:
- E organisashon di Seattle Mariners a manda Gianfranco Wawoe bek Klase A ku e ekipo di Clinton LumberKings. Gianfranco a keda algu mas ku 10 dia den Dòbel A ku e ekipo di Jackson Generals. Akinan den 4 partido Gianfranco a logra un promedio di .333
Tripel A
- Roger Bernadina a konektá 1 doblete den 4 turno na bate ku 2 kareda empuha pa Albuquerque Isotopes. Roger tin un promedio di .256
- Sharlon Schoop a konektá 1 hit den 4 turno na bate pa Norfolk Tides. Sharlon tin un promedio di .192
Klase A
- Gianfranco Wawoe a konektá 1 hit den 4 turno na bate pa Clinton LumberKings. Gianfranco tin un promedio di .250
- Carlton Daal no a konektá hit den 2 turno na bate pa Daytona Tortugas. Carlton tin un promedio di .263
- Phildrick LLewellyn a konektá 1 hit den 3 turno na bate ku 1 base por bola i 2 kareda anotá pa Delmarva Shorebirds. Phildrick tin un promedio di .167
- Juremi Profar a konektá 1 hit den 5 turno na bate ku 1 kareda anotá i otro empuha pa High Desert Mavericks. Juremi tin un promedio di .231
- Darren Seferina a konektá 3 hit for di kua 2 doblete den 5 turno na bate pa Peoria Chiefs. Darren tin un promedio di .290
- Ozhaino Albies a konektá 1 hit den 4 turno na bate pa Rome Braves. Ozhaino tin un promedio di .315
Liga di Verano Dominikano
- Sander Boeldak a konektá 2 hit den 3 turno na bate ku 1 base por bola i 1 base roba pa DSL Braves. Sander tin un promedio di .317
- Chris Pieters a konektá 2 hit den 4 turno na bate ku 1 base por bola, 1 base roba i 2 kareda anotá pa DLS Cubs. Chris tin un promedio di .238
- Jerson Dometilia a konektá 1 hit den 1 turno na bate ku 1 kareda anotá pa DSL Dodgers. Jerson tin un promedio di .455
- Rochendrick Alexander no a konektá hit den 1 turno na bate pa DSL Orioles. Rochendrick tin un promedio di .063
- Rahcid Engelhardt no a konektá hit den 4 turno na bate pa DSL Orioles. Rachid tin un promedio di .259
Liga Independiente
- Curt Smith a konektá 2 hit for di kua 1 doblete den 5 turno na bate ku 1 kareda anotá pa Lincoln Saltdogs. Curt tin un promedio di .197


text:
Diferente tòp instruktor a uni forsa un biaha mas pa hasi un diferensia
WILLEMSTAD, Un total di 16 instruktor di fitness a aseptá e reto pa duna un seshon di moveshon pa hinter komunidat por #move i alabes rekoudá fondo pa yuda den mehorá kalidat di bida di personanan ku ta sufri di un paralysis na Kòrsou.
Manera ya ta konosi dia 8 di mart próksimo na International School kuminsando 6’or di mainta tin e siguiente Annual Fitness Challenge. Esaki ta un fundraising di 6 ora ku diferente aktividatnan di fitness repartí den 3 area. Tin e kaminata di 5 i 10km, e maratòn di spinning di 6 ora pa grupo i tambe e seshonnan di fitness den sala.
E di 7 edishon aki lo tin Jolly Walkers ku lo guía e Kaminata ku ta kuminsá na International School pa bin kaba bèk na International School.
Lo tin un total di 6 instruktor pa e maratòn di spinning di kual 4 di nan ta konosí kaba ku ta Wendley Urselita, Diana Lopez, Mike Voz i Nancy Wanner. E dos instruktornan di spinning nobo pa e aña aki ta Patricia Buyne i Enrique Arvelo.
Pa e seshonnan di fitness lo tin Yoga, Fit Combat, Zumba, Salsamania, Senior Fitness, Pump-on-Wheels, Pilates, Kids Zumba. Kada unu 45 minuut tras di otro. E diferensia ta si ku pa e aña aki Yoga lo tin dos instruktor. Nos lo tin Janina i Emelton Charles ku lo bai duna Yoga. Ku e enfoke tambe pa enkurasha mas hende hòmber partisipá na Yoga.
Senior Fitness lo konta ku 3 instruktor kende ta D’angelo Felida, Nickelson de Windt, Grego Scharbaai. Senior Fitness ta un seshon basta gusta pa personanan riba 60 aña ku atrabes di musika di aña 80 lo move e kurpa bou di guia di e 3 instruktornan aki. E otro instruktornan ku a aseptá e reto pa por tei ta Charlyne Balentina, Helen Griffith, Ruth Kroes, Nelson John i Raimundo Betancourt.
Tur e esfuersonan aki spesialmente pa sigi enkurashá moveshon i inklushon bou di nos komunidat. Kada aña mas i mas hende a disidi di bai e reto i kumpra karchi pa nan #move. Asta diferente personanan ku ta sufri di un òf otro desabilidat fisiko tambe a skohe pa partisipá pa mustra ku no ta importá kon bo ta, pero nos tur por move di un manera.
Esaki ta netamente e meta di Fundashon Alton Paas pa baha e barera entre personanan ku tin un desabilidat fisiko i sobra di komunidat pa mustra ku nos tur huntu por ta aktivo pa nos bai dilanti.
Awor e reto ta bo dilanti pa abo tambe kumpra bo karchi pa #move i yuda esnan ku tambe mester move pero dor di sirkumstansia no por move òf tin ku move di un otro forma.
Pa bo partisipá na e kaminata i e seshonnan di fitness bo por kumpra karchi di adulto di 35 florin. Pa partisipa na e kaminata so, bo por kumpra e karchi di 15 florin. Si bo ta hoben òf 60+ bo por partisipá na e seshon di kaminata i fitness pa e prijs spesial di 15 florin.
Pa kualke pregunta semper bo por yama òf whatsapp nos na 5100087 of tuma kontakto via info@fundashonaltonpaas.org.


text:
BRINGAMENTU NA KAYA KALIPSO
Alrededor di algu pasa di 5 or di atardi, riba djadumingu 2 di yanüari, sentral di polis a risibí notifikashon tokante un bringamentu na Kaya Kalipso. Tabata trata di un kaso di bringamentu entre diferente persona kaminda a uza arma, den e kaso aki bate di beisbòl. A detené un hòmber di inisial S.C.N. di 20 aña i un mucha hòmber di inisial S.C.N. di 15 aña na e sitio. Investigashon den e kaso ta andando.
AKSIDENTE KU SKUTER
Den oranan di mainta riba djadumingu 2 di yanüari, un aksidente ku un skuter a tuma lugá riba Kaya Gilberto F. Croes. Shofùr di e skuter a deklará ku e tabatakoriendo tras di un outo bayendo den direkshon di Playa, na momentu ku e outo diripiente a lora nasu man robes, loke a pone ku e shofùr di e skuter mester a wanta brek di manera abrupto i el a kai. Un amiga di e víktima ku ta verplegster a busk’e i hib’e hospital pa tratamentu médiko.
OUTO TA RESULTÁ DEN MONDI
Riba djasabra promé di yanüari, un aksidente a tuma lugá alrededor di 10.20 or di anochi riba e krusada di Kaya Industria I Kaya Maximiliana Rosario. E shofùr a deklará ku e no a realisá ku el a yega na e krusada i a sigui kore drenta mondi. El a resultá di tabata bou di influensia di alkohòl, a detené i dun’e un prosèsferbal pa manehá bou di influensia di alkohòl. Ta trata di un hòmber di inisial R.R.J. di 27 aña di edat. E i e pasahero tur dos tabata ileso.
VIOLASHON DI LEI DI DEBER DI IDENTIFIKASHON
Riba djasabra promé di yanüari sentral di polis a risibí notifikashon tokante un kaso di bringamentu na un bar situá na Kaya Korona. Na yegada di patruya tabatin solamente un hòmber presente ku tabata enbolbí den e bringamentu. Na momentu ku a pidié pa identifiká su mes, el a nenga esaki. Komo ku e tabata hasi fèrfelu ku doño di e bar tambe, a detené pa buracheria públiko i pa violashon di Lei di deber di Identifikashon. Ta trata di un hòmber di inisial M.G.R. di 37 aña di edat.
DETENSHON PA BURACHERIA PÚBLIKO
Alrededor di 8.15 or di anochi riba djasabra promé di yanüari, a detené un hòmber di inisial M.H.A.M. di 37 aña na Kaya Seminole pa buracheria públiko. A topa kuné tras di stür miéntras e tabata konsumiendo bebida alkohóliko. Ora a atendékuné tokante esaki, ela kuminsá hasi difísil kontra di e agentenan i a detené. Tambe el a haña prohibishon pa manehá pa 8 ora.
DETENSHON PA MENASA KU MORTO
Den oranan lat di atardi riba djasabra promé di yanüari, a detené un hòmber di inisial J.F.R.F. di 38 aña na Rincon. E sospechoso a menasa dos persona, bou di kua un mucha, ku morto miéntras e tabatin un kuchú den su man.
KANDELA NA KAYA AMSTERDAM
Alrededor di 5.20 or riba djasabra promé di yanüari, sentral di polis a risibí notifikashon tokante kandela den kura di un kas situá na Kaya Amsterdam. Den e kura tabatin un mashin pa koba den besindario di kandela. Brantwer a akudí na e sitio i a paga e kandela. No tabatin herido. Kousa i e kandela no ta konosí.
ATRAKO DI DIA KLA
Riba djasabra, promé di yanüari, alrededor di 5 or di atardi un atrako a tuma lugá na Kaya Comanche kaminda a bai ku entre otro outo di e víktima. Despues di un investigashon kòrtiku a logra detené un hòmber di inisial C.D.A. di 20 aña di edat. A haña e outo bèk. Investigashon den e kaso aki ta andando.
DETENSHON PA MALTRATO
Den oranan trempan di atardi riba djasabra promé di yanüari, a detené un hòmber di inisial L.D.v.P. di 24 aña na Kaya Nikiboko Sùit pa maltrato.
TIRUNAN DI ATVERTENSIA DEN CENTRUMGEBIED
Alrededor di 4 or di mardugá riba djasabra promé di yanüari, sentral di polis a risibí notifikashon ku tabatin un kaso di bringamentu den Centrumgebied. Na momentu ku patruya a akudí a tira un asina yamá ‘bombshell’ ku a eksplotá bou di un di e outonan di polis. Banda di esaki a tira mas vürwèrk. E agentenan a sinti nan seriamente menasa i den peliger. Na e momentu ei algun agente a uza nan arma reglamentario pa lòs algun tiru di atvertensia. Ambulans a akudí na e sitio pa atendé ku un persona ku a sufri leshon durante di e bringamentu ku a tuma lugá promé ku polis a yega. A transport’é pa hospital pa tratamentu médiko. Investigashon di e suseso ta andando.
PERSEKUSHON KU DETENSHON
Alrededor di 3 or di mardugá riba djasabra promé di yanüari, un persekushon kòrtiku a tuma lugá for di Hanchi di Amboina despues ku shofùr di un outo a nenga para ora a orden’é pa hasi esaki pa un kòntròl. A logra blòkia e outo na Kaya Flor de Cuba dor di finalmente el a para. E pasahero di e outo a baha i a kuminsá mustra komportashon agresivo. Seguidamente a detené. Durante di su detenshon el a resistí pisa. A detené e hòmber aki di inisial W.R.P di 18 aña en konekshon pa neglisháòrdu di polis I pa resistensia ku menasa. A detené e shofùr, un hòmber di inisial B.A.S. di 18 aña pa neglisháòrdu di polis.
KANDELA NA DIFERENTE SITIO
Riba djasabra promé di yanüari sentral di polis a risibívários notifikashon di kandela den oranan di mardugá. Den Kaya Grandi tabatin kaha na kandela den porta di un pakus, loke a pega eporta tambe na kandela. Na yegada di patruya e doñonan mes a paga e kandela. Den un kunuku den besindario di Bario Mexico tabatin un pida mondi grandi na kandela. Brantwer a paga e kandela. Riba e krusada di Kaya Andres A. Emerenciana i Kaya Viol tabatin un mondi grandi na kandela brantwer a akudí na e sitio i tabatin ekandela rápido bou di kòntròl. Na Kaya Pilon a konstatá kandela paden di un kas. Na yegada di patruya e kandela tabata algu chikitu i a page mesora. No tabatin herido. Na Kaya Caribe vürwèrk ku aksidentalmente a rementá paden di un kas a sende kortinanan na kandela. Brantwer a paga e kandela mesora. No tabatin herido.


text:
Desde 1999 Fundacion Telefon pa Hubentud Aruba pa medio di su servicio ta duna informacion, opcion y sosten emocional na mucha y hoben di Aruba. Pa haci esaki Fundacion Telefon pa Hubentud Aruba ta haci uzo di diferente instrumento manera: telefon, email, chat, website, charla, workshop y proyecto. Desde maart y juni di e aña aki Fundacion Telefon pa Hubentud Aruba ta dunando informacion, opcion y sosten emocional pa medio di telefon na e muchanan y hobenan di St. Eustatius y Saba tambe.
Fundacion Telefon pa Hubentud Aruba e aña aki lo cumpli 23 aña dunando servicio na nos muchanan y hobenan di Aruba. Pa por prepara Fundacion Telefon pa Hubentud Aruba pa e proximo 20 aña y tin un organisacion sostenibel, actualmente nos ta incorporando diferente instrumento sostenibel. E logo di Fundacion Telefon pa Hubentud Aruba ta un di e instrumentonan aki. E logo actual a zorg pa e organisacion tawata reconocibel durnate 23 aña caba.
Ta importante pa bo organisacion y e trabao cu bo organisacion ta haci por ser representa pa medio di bo logo. E norma, balor, vision y mision di bo organisacion mester ser refleha den bo logo. Na e manera aki bo lo comunica cu bo grupo di meta mas efectivo.
Fundacion Telefon pa Hubentud Aruba ta un organisacion cu ta traha pa y cu mucha y hoben. Esey kiermen cu no solamente ta duna informacion, opcion y sosten emocional na mucha y hoben, pero tambe ta scucha di mucha y hoben con nan ta pensa cu e servicio di Fundacion Telefon pa Hubentud Aruba mester ta. Despues cu nos Jongerenraad a conseha nos di con pa yega na un logo nobo, nos a tuma e stap di bai busca e idea y pensamento for di nos muchanan y hobenan.
Pa yega na un logo nobo Fundacion Telefon pa Hubentud Aruba ta organisando un competencia di pintura bao di mucha y hoben. For di e pinturanan aki Fundacion Telefon pa Hubentud Aruba lo haya ideanan pa incorpora den e logo nobo. Na e competencia aki ta participando 1208 mucha y hoben di 7 scol basico y 5 scol secundario.
Di cada scol lo saca un pintura ganador. E mucha/ hoben cu pinta e pintura ganador di su scol lo presenta su creacion na un grupo di hurado. Na final lo saca un pintura ganador di scolnan basico di Aruba y un pintura ganador di scolnan secundario di Aruba. E mucha y hoben cu a crea e pintura ganador lo ricibi un premio cu e por uza pa cu su educacion y den su tempo liber.
Pa mas informacion tocante di e competencia di pintura por tuma contacto cu Fundacion Telefon pa Hubentud Aruba via nos facebook: https://www.facebook.com/telefon.hubentud/, email: telhubentud@gmail.com of telefon 5886138/ 5884011.


text:
Outoridatnan lokal di Kòrsou a hasi un petishon na Defensa, pa brinda sosten militar. E sosten ku a ser pidí ta e resultado di e ola tropikal ku sigun ta spera lo trese ku n’e áwaseru pisá, mal tempu i welek. Huntu ku esaki lo bini un grado haltu di molèster tal komo inundashon i kayanan intransitabel. E sosten ta konsistí di sosten militar suave, pa medio di entrega di transporte i asistensha di emergensia ku lo ta stand-by. E asistensha ta bálido di djaweps 22 di sèptèmber 19.00 or te ku e siguiente anochi 23 di sèptèmber 19.00 or.
Defensa tin disponibel vehíkulonan ku por kore den áreanan difísil pa yega. Durante e depreshon tropikal Bonnie a resultá ku pa motibu di áwaseru torensial, vários parti na Kòrsou no tabata aksesibel ku vehíkulonan normal. Defensa den tipo di situashonnan asin’aki por brinda asistensha na Kuerpo Polisial di Kòrsou den áreanan difísil pa alkansá. Den esaki Defensa tin aun mas material den kaso di yudansa agudo di emergensia, ku lo por ta útil.
Siman pasá Defensa a duna asistensha na Islanan Ariba, durante tormenta FIONA. Aki tambe tabata trata di asistensha militar pa medio di sosten di transporte Polisial. E asistensha na outoridatnan sivil ta un di e tres tareanan mayor di Defensa den Region Karibe Hulandes.


text:
KRALENDIJK – Tourism Corporation Bonaire (TCB), den koperashon ku Bonaire Hotel & Tourism Association (BONHATA), dia 27 di sèptèmber 2021 riba Dia Mundial di Turismo a organisá su promé Bonaire Tourism Summit – Kongreso di Turismo Boneiru na Courtyard by Marriott.
TCB a introdusí e plataforma akí pa promové koperashon entre tur stakeholder turístiko. Koperashon ta un prioridat pa TCB pa progresá awor ku nos a kuminsá rekuperá, ku nos ta rekonsiderando ròl di turismo i ku nos ta okupá nos mes ku reedifikashon di un industria mas mihó, mas sano i mas resiliente. Durante e kongreso TCB a ilustrá su vishon riba desaroyo turístiko ku un presentashon titulá: ‘Boneiru, un komunidat resiliente – Transformando nos hendenan i nos komunidat’. Nos enfoke ta riba desaroyo di un industria di turismo inklusivo, kaminda nos ta dirigí nos mes riba un volúmen abou, márgen haltu i eksperiensianan basá riba balor ku ta forma partí di nos DNA kultural i komunitario. TCB a duna un bista di e puntonan mas prinsipal di su strategia pa hasi progreso ku posishonamentu di nos isla meimei di kompetensia mundial a base di DATA i a deskribí algun desafio importante ku e sektor ta konfrontá na e momentu akí.
CEO di TCB, Miles Mercera a bisa: “Ta un kapítulo nobo pa nos, despues di un aña yen di reto nos a usa e paro akí pa inventá nos mes di nobo. A renobá i ampliá hotèlnan i nos a yama empresanan nobo bon biní na nos isla. Miéntras nos tabata trahando riba kreamentu di programanan nobo pa sostené nos komunidat lokal i pa hasi esfuerso di nobo pa sostenibilidat, nos isla mes tambe a rekuperá den un forma natural. Den hopi sentido pues e periodo akí tabata unu di preparashon, embeyesimentu i oportunidat. Nos ta evolushoná, pero nos ta hasi esei harmoniosamente – nos no ta kambia e outentisidat i bunitesa puru ku ta hasi Boneiru, Boneiru.”
Mas aleu e kongreso a yama bon biní na e ‘keynote speaker’ internashonal Igor Beuker ku a splika su vishon riba desaroyo ekonómiko i inovashon. Siguí pa Jody Diamond, direktor di Diamond Public Relations (Boneiru su kompania di relashonnan públiko), kende a papia tokante nos strategia komo destinashon i tokante nos resultadonan i akshonnan pa move padilanti despues di covid. Relashonnan Públiko ta un parti fuerte di e strategia internashonal di posishonamentu di Boneiru. Señor Howard Mann, ku ta forma parti di e tim di desaroyo pa servisio di aviashon, tambe a kompartí algun idea tokante desaroyonan i trèntnan mundial riba tereno di aviashon i tokante kon TCB huntu ku su stakeholdernan ta invertí den futuro posibilidatnan di desaroyo pa servisionan di aviashon.
Señor Rene Paalman tambe a forma parti di e lista ku oradornan ku a dirigí nan mes riba e parti mas importante di nos industria di turismo, esta nos hendenan i e mentalidat di ‘Spirit2Serve’. Inovashon sosial (empresariado sosial) ta forma parti di nos plan di rekuperashon pa turismo, di kua Rene a ilustrá e puntonan prinsipal.
E stakeholdernan turístiko di TCB tambe a haña oportunidat pa duna nan aporte na e inisiativanan di merkadeo di Boneiru na aña 2022 ku seshonnan di ‘break-out’ interaktivo ku a wòrdu di host dor di Claire Sealy, Donna Hudgeon, Elesiër Angel, Veroesjka de Windt i Orlando Fransisca.
TCB i BONHATA ke gradisí tur partner ku a sostené e kongreso i ku a partisipá na esaki. Nos lo sigui utilisá nos tempu i energía pa realisá tur meta i inisiativa ku a akordá durante e kongreso.
Si bo no por a sigui nos Bonaire Tourism Summit, bishitá e ora ei e Facebook página lokal ‘Tourism Corporation Bonaire’ di TCB pa e livestream vídeo.


text:
Kerido kompatriotanan,
Awe nos ta selebrá aña di Rei. Nos rei Willem-Alexander ta kumpli 55 aña. Nos ta deseá e ku su famia un kumpleaño felis i un selebrashon ameno. E aña akí Dia di Rei ta den lus di konektividat, enlase, union efektivo ku otro. Ta un tema na su lugá, pasobra ku selebrashon di aña di Rei, tambe aki den nos parti di Reino, nos ta afirmá nos laso ku Kas Real. Pa mi ta un honor i un plaser di por dirigí palabra na boso tur akí en konekshon ku tal selebrashon.
Ta parse ku e pandemia ku e último añanan tabatin mundu den su gara, awor na Kòrsou ta bou di kòntròl. Lamentablemente te ainda, ketu bai, nos ta sigui eksperensiá e konsekuensianan. E pandemia a sagudí nos fundeshi ekonómiko fuertemente i a trese den klaridat prinsipalmente e partinan débil, den sentido sosio-ekonómiko. Sin embargo, konsekuensianan di e krísis lo tabata muchísimo pió, si nos no tabatin e laso ku Reino.
Pa den futuro tambe ta eksistí e boluntat di sigui brinda nos apoyo den kuadro di Reino, pa nos por logra bini ariba bèk komo pais. E apoyo akí tin komo ophetivo, hasi ku Kòrsou ta resiliente; e ta ofresé nos pais e oportunidat ademas di realisá tan pronto posibel i riba nos propio forsa e outonomia atkirí; aktualmente ta debatiendo kon esaki mester sosodé. Ta un bon kousa; pasobra nos mester sigui skucha otro i sigui komuniká ku otro semper ku un ophetivo na mente: sirbi nos hendenan. Gobièrnu ta hañ’é dilanti di e tarea difísil di implementá e reformanan nesesario. Den e proseso akí ta inevitabel ku ta topa tropieso na kaminda. Mi speransa i ekspektativa pa boso, siudadanonan di Kòrsou ta, ku nos por mira huntu den direkshon di un futuro kolmá ku konfiansa. Ta di komprondé, ku komo representante di Rei i di gobièrnu di Reino mi no ta kompletamente ophetivo. Mi ta spera ku lo por pordoná mi esaki, prinsipalmente awe riba dia di Rei su aña. Pero ... na promé lugá ..., mi ta Yu di Kòrsou!
Mi ta konvensí ku den nos pueblo ta eksistí e potensial di reforma. T’ei ta kaminda nos forsa ta sinta. I sigur esaki ta e kaso tambe serka nos hendenan ku a skohe otro pais pa nan bai biba. Nos mester mobilisá e forsanan ei. Ta nesesario pa nos bolbe bira atraktivo pa nos siudadanonan, pa nan no tin nodi di sali bai buska un mihó bida otro kaminda; pero inkluso ku esnan ku ya ta biba afó, lo skohe hustamente pa nan bolbe nan patria.
Esaki ta un bon momento tambe pa reflekshoná riba e hendenan ku semper ta komprometí ku nos sosiedat. Ayera mi tabatin e plaser di otorgá na nòmber di Su Mahestat Rei, 23 kondekorashon real na kon-siudadanonan ku durante hopi aña a desplegá servisio i dedikashon na benefisio di nos komunidat. Mi ta bolbe felisitá e dekoradonan ku nan honorabel distinshon.
Nos ta selebrá dia di Rei 2022 den solidaridat ku tur e siudadanonan di reino na Aruba, Boneiru, Saba, Statia, Sint Maarten i na Hulanda. Tambe na nòmber di mi esposo, Herman, mi ta proponé un bríndis pa salú di nos Mahestat Rei na okashon di su aña i pa tur e méritonan di nos dekoradonan.
Biba Rei!
Kerido kompatriota,
E pandemia di ‘Corona’ un bes mas a gòlpia nos ku forsa e aña akí, ounke di forma distinto. Desafortunadamente, hopi di nos tin di paga un preis haltu pa esaki. Pa hopi empresario a resultá difísil mantené nan negoshi habrí a pesar di e sosten ku gobièrnu a bin ta duna. Empleadonan regularmente a haña nan ta risibí ménos entrada pa asina entre otro por baha gastu di gobièrnu i di empresanan. Muchanan ku ta bai skol a pèrdè basta lès, miéntras ku nos studiantenan tambe a haña nan ta keda pa largu tempu nan so den nan kamber leu fo’i kas. Pa no papia mes di nos sektor di kuido ku te ainda ta bou di basta preshon.
Sinembargo, durante e aña akí ku ta serka di kaba, nos a deskubrí formanan nobo pa uni a pesar ku e pandemia a tene nos mas separá di otro ku loke mi a deseá di mira. Esaki, brindando amor pa otro. Pasó amor a demostrá di por vense tur klase di kontratempu! Amor pa famia i amigu por salta kualke barera i salta kualke distansia. Dios grasia ku e teknologia di awendia tambe ta aportá hopi bon den situashonnan manera esaki. Di e forma akí nos a demostrá nos mes di ta kapabel pa huntu logra manehá e krísis akí, kuidando nos mes i kuidando otro. No solamente riba tereno di salubridat, pero tambe pa ku nos seguridat i bienestar. Esaki ta algu di apresiá, sigur awor na okashon di Pasku.
E desafionan ku Kòrsou ta enfrentando ta grandi; e abismo di pobresa a bira pió debí na e pandemia, tin hopi inseguridat riba merkado laboral, falta di invershon, eskases den sektor sosial, falta di kumplimentu den prestashon di servisio públiko i e deterioro di loke nos muchanan mester presta den enseñansa ta motibu di preokupashon.
E gabinete ku na yüni a asumí e kargo, ku na kabes Promé Minister Pisas, tambe ta konsiente di tur e desaroyonan akí. Gobièrnu ta trahando enérgikamente pa implementá e akuerdonan ku a sera ku Hulanda den kuadro di e Pakete Pais, o sea, e Landspakket. Esaki ta algu ku nos tur por mira i konfirmá, i ta bon pa nos apresiá. E krísis di ‘Corona’ a mustra kuantu nos ta dependé di otro, no solamente nos komo pueblo di Kòrsou, sino tambe komo pais huntu den Reino, i asta komo parti di mundu. Nos a rekonosé esei i nos ta trahando duru na tur dos banda di oséano pa, mediante kooperashon denter di Reino, kombatí e krísis i krea un pais resiliente a traves di desaroyo i reforma. Respetá i konfia otro ta nifiká ku e dependensia ei ta un fortalesa kaminda por yega na e sosten nesesario. Esaki ta mustra un bes mas ku denter di Reino tin muchu mas di loke ta uni nos ku loke ta separá nos.
E aña akí, nos isla a bolbe mustra generosidat i solidaridat. Vários kompatriota a komprometé nan mes desinteresadamente ku un bon kousa. Bunita ehèmpel di e kompromiso akí nos por a mira durante bishita resien di prinsesa Beatrix na Kòrsou. Ta trata aki por ehèmpel di:
- Oscar, un yònkuman di 10 aña, ku spontáneamente a tuma e kurashi pa yuda salba bida di un flamingo ku despues a risibí e nòmber Oscar;
- e esfuersonan kontinuo di organisashonnan kontra violensia doméstiko i abuso di mucha;
- i tambe e inisiativa di residentenan lokal pa huntu krea un hòfi den bario ku awor ta produsiendo fruta i bèrdura fresku tur dia.
Tur e ehèmpelnan akí, ni maske kon grandi òf chikí, ta kontribuí grandemente na e espíritu i nifikashon di Pasku. Ta ehèmpelnan ku ta pone mi sinti orguyoso komo boso gobernador i ta kosnan pa nos tur tambe tesorá.
Nos libertat individual ta sigui limitá debí na e medidanan ku a tuma den e lucha kontra e vírùs di ‘Corona’ i ku obligatoriamente nos mester kumpli ku nan, kual tin be por tin konsekuensianan grandi pa nos. Awor ... na lugá di sufri, nos por disidí pa huntu aseptá i prosesá e limitashonnan akí! E ora ei e karga ta bira ménos pisá. Libertat tin su nifikashon esensial si huntu nos por eksperensi’é i us’é na bienestar di otro, en partikular na bienestar di henter komunidat di Kòrsou. Ta yega e dia ku nos lo por bolbe interaktuá manera kustumber ... ku welanan por karga nan ñetu riba skochi, ku nos por bai misa, Snoa, mòskei i tèmpel sin restrikshon, gosa huntu di un bunita espektákulo i evento deportivo i selebrá tur loke nos ke den libertat total. Hustamente e tempu akí di aña ta eksigí mashá di nos tur, pero mi ke pidi boso pa sigui perseverá. Mi ta spera aserka ku mi por konta ku boso tambe pa yuda redusí e vírùs na Kòrsou. Ta na interes di nos tur; tantu di e personanan enfermo òf frágil komo di e hendenan ku ta pèrkurá pa nan sernan kerí.
Huntu nos ta warda yegada di e aña nobo, ku e speransa ku na 2022 i den futuro nos por bolbe brasa otro plenamente!
Mi kasá Herman i ami ta deseá tur hende, unda ku bo por ta, i kual sea bo sirkunstansia personal, un felis Pasku!
Manera semper, mi pensamentunan i kurason ta ku boso.
De Gouverneur van Curaçao , mevrouw L.A. George-Wout, heeft hedenmiddag het eindverslag van de formatie met de formateur, de heer C.A. Peterson, besproken. De Gouverneur heeft kennis genomen van de bevindingen van de formateur met betrekking tot de vorming van een nieuw kabinet. Op donderdag 10 juni 2021 zal het eindverslag van de formatie worden besproken met de politieke leider van Movemento Futuro Korsou, de heer G. Pisas, en met de politieke leider van Partido Nashonal di Pueblo, mevrouw R. Larmonie. Naar aanleiding van dit gesprek wordt het moment van de beëdiging van het nieuwe kabinet bepaald.


text:
“M’a sali di panchi pa candela.” Tur hende cu ta activo pa mas di 15 aña den paintball y ta inverti den e ultimo paintball guns sa cuanto inversion e ta rekeri. Pero den e dianan aki, Hubert de Cuba (54) a dicidi pa tira riba otro obheto y su arma ta un camara.
“Mi no ta un fotografo profesional. Mi ta considera mi mes un amateur avanza.”
Hubert de Cuba a drenta e mundo di fotografia na 2010, despues di a sigui un curso basico cu Ron van Kessel. Su meta tabata pa saca potret di actividad deportivo. Pero durante e pandemia, particularmente e lockdown, tur actividad a para. “Mi kier a haci algo otro, pues mi a scoge paisahe. Asina mi a sigui un curso ‘online’ riba fotografia di paisahe, di Tim Shields di Canada. Asina mi tabata haya mi huiswerk pa haci y ta a base di e trabaonan aki, a haya mi certificado.”
Asina Hubert a desaroya su interes pa paisahe di Aruba, incluso di nos lama. Y di un ta bin e otro, pasobra parti di e paisahe ta nos animalnan, grandi y chikito, riba tera, den lama y den aire. “Y mi a namora di fotografia macro, esta unda ta saca potret di animalnan y insectonan hopi chikito, cu no ta salta na bista mesora. Asina por permiti hende wak nan detayenan.”
Diferente potret, diferente tecnica
Locual a permiti Hubert specialisa den fotografia di animal ta su experiencia den saca potret di actividad di deporte. “E tecnica ta similar. Den deporte, no ta cuestion di djis subi riba veld y saca un batiado di tur angulo. No por subi riba veld. Mester di un lens largo cu for di distancia por toch yega na hungadornan. Den ‘wildlife’ ta mescos. No por yega cerca di un parha, e ta bula bay. E bunita di un potret asina ta cu mester filter e frame, pa e potret ta ‘zuiver.’ Pa un potret asina mester un camara cu ta ‘shoot’ hopi lihe y lensnan grandi.”
No ta sin mas cu Hubert a bira un di e fotografonan cu ta resalta pa su potretnan di e mundo di animal. E no ta profesional, pero e esfuerso cu el a hinca den su habilidad, tecnica y e inversion den camara ta di nivel profesional. “Mi a sigui hopi fotografo internacional cu ta specialisa den deporte. Y na final tur ta bisa mescos. Nan ta bisa cu si kier bay den deporte, mester di maleta di placa.”
P’esey mes el a dicidi awor pa habri su website, printsofaruba.com cu tur su potretnan y esnan cu ta interesa por cumpra y laga print esakinan. Su potretnan awor caba ta bay rond mundo, particularmente pasobra e posibilidad di print, incluso riba aluminium ta duna realse na e imagennan y te hasta ta inspira otro den nan mesun arte.
Esun cu a hinca Hubert den fotografia tabata su yiu muhe, Kimberly de Cuba. “Kimberly a cuminza saca fiesta y despues di a haya un decepcion, a stop. Ami mes nunca a sinti mi pa saca potret di evento priva, sea ta casamento of batisamento. E por tin placa den dje, pero e no ta atrae mi. Mi no ta sinti mi comodo pa pidi hende para pa saca potret. Mi yiu homber Stiven di otro banda, si ta bon den e tipo di fotografia aki. E por pone un grupo di 400 hende hunto, ta pone nan hari y saca un tremendo potret. Mi ta respet’e.” Stiven ta biba na Hulanda pero ta biaha rond mundo pa saca potret di evento.
Los di ekipo caro, un fotografo di paisahe y di ‘wildlife’ mester di pasenshi. Y tin biaha un GoPro mes ta suficiente. Un turtuga net bao lama, prome cu a saca cabes pa hala rosea, un pisca spanta den aire prome cu un pelican com’e y un meeuwchi cu ta haci su tripanan limpi mientras cu ta den vuelo ta algun di e potretnan impresionante cu Hubert a saca cu su GoPro, y a yama atencion internacional. “E ta cuestion di ta ‘on the right spot, on the right time.’” Pero toch Hubert ta convenci cu su mesun camaranan y lens lo produci miho potret ainda y ta cla pa bolbe inverti den ekipo special pa saca potret bao lama.
E pasion pa saca potret di actividad deportivo t’ey bibo. E fin di siman aki mes Hubert tabata na Colombia pa saca potret. Lamentablemente na Aruba, e reto pa un bon potret ta e luznan na e facilidadnan deportivo cu ta baha calidad di e producto final. “Ta haya hopi ‘noise’ den e potretnan.” Su mentor ta Anthony Carlo, kende banda di su trabao den abogacia ta hopi dedica na potret di deporte. “Semper el a bisa mi, fotografia di deporte ta manera pisca. Sea ta catch un pisca of no. Y esey semper a keda den mi mente.” Esey ta nifica cu Hubert a bira hopi critico di su mesun potretnan y kier unicamente un potret perfecto. Esey ta nifica ‘delete’ si mester, 150 pa 170 potret te ora haya ‘esun.’
Y ta danki na su wowo, su pasenshi y autocritica cu Hubert tabata entre 100 fotografo rond mundo cu a keda scogi pa participa cu tres potret den e exposicion virtual di wildlife organisa pa Virgin Limited Edition di Sir Richard Branson.
Esey ta e rumbo cu Hubert kier bay, pa sigui participa na competencia internacional pa stimula su propio desaroyo como fotografo y tambe trece e naturalesa di Aruba riba plataforma internacional. Su potretnan ya ta cuadranan cu ta colga rond mundo y e posibilidadnan ta sin limite.
Y aunke cu de Cuba por a laga su armanan pa paintball un banda, tur hende den fotografia sa cu e inversion den lens, den otro herment y e tempo cu mester hinca den dje ta costa hopi placa. Hasta mas cu paintball. Pero, e resultado ta trece alegria pa hopi y particularmente e fotografo. “Mi ta super contento.”


text:
Tag Archives: Korsou
1E GUERA MUNDIAL: Operashon di Isla ta kuminsá, ku Shell komo doño. 2 NDOUERA MUNDIAL: Isla ta entregá masha hopi kombustibel pa avion na Aliadonan, entre nan Hulanda 1954: Statüt di Reino Hulandes ta bin na vigor. Den Statüt tin poné ku Gobièrnu di Reino ta para garantia pa derechinan fundamental i bon gobernashon. 1976: Elgershuizen i De Kruijf, “Toxicity of crude oils and dispersant to the stony coral Madracis mirabilis”, Marine Pollution Bulletin, 7 (2), pp. 22-25,1976. Despues ta sigui … Lees meer
Apresiado redakshon, Por usa e potrèt athunto ku SMOC a saka djabièrnè 25 di mart 2016. E potrèt ta mustra e plumanan di chemené ku ta sali for di skorsten di Isla ku BOO (CRU), yen di PAKnan ku ta kousa kanser, metal pisá manera Vanadio ku Nikel (pèchèpèchè bèrdè) i dióksido di suafel. Diariamente 20.000 habitante ta hala rosea ku esaki aden. Gobièrnu no ta hasi nètnèt nada. Ni kumpli ku e promesa, hasí na hues, ku … Lees meer
“TWEEDE KAMER” HULANDES TA KONKLUÍ KU ISLA- PDVSA TA TRAPA DERECHINAN HUMANO I KU GOBIERNU DI KORSOU TA PRAKTIKA MAL GOBERNASHON
16 februari 2016 – Despues di un kantidat di moshon den “Tweede Kamer” awe a yega por fin na e konklushon ku polítikamente por konstatá ku aña aden afó a falta ku derechinan humano di e hendenan ku ta biba den e huma di Isla. Esei ta e posishon di mayoria di “Tweede Kamer”. No ta nada straño ku e Buro Sentral di Estadístika di Korsou (CBS) a reportá na 2011 ku 83.1 % di habitantenan di Wishi/ Marchena a … Lees meer
No tin niun tiki duda. Shell a laga hopi shushedat atras na Kòrsou, ku e lago di asfalt, mei mei di añanan 80. Un mal kaso i p’esei SMOC (Fundashon Medioambiente Limpi na Kòrsou) a pone e kaso akí hopi biaha kaba bou di atenshon di Parlamento hulandes. Segun promé minister Whiteman Parlamento hulandes, ku ta hopi preokupá debí na mal maneho i violashon di derecho humano pa loke ta trata Isla, no ke tende niun keho tokante Shell, pero … Lees meer
Extra: ‘…Segun SMOC… TE AINDA TIN HENDE TA KERE KU ISLA TA NIFIKA HOPI PA KORSOU …Esei ta leu for di bèrdat… ‘
WILLEMSTAD. – Te ainda tin hende ta kere ku isla ta nifiká hopi pa Kòrsou, esei ta leu for di bèrdat, SMOC ta opiná. GGD di Kòrsou a reportá den 2007 ku famianan ku ta biba den huma di Isla lo ke muda pa bai biba otro kaminda. Den 2011 CBS a reportá ku 83.1% di hendenan di Wishi/ Marchena tin molèster di e huma di Isla. Lesa mas aki.
Extra: ‘…Investigashon realisá pa “Air Quality Index”… AIRE PARTI PABOU ESUN DI MAS MALU …Konseho ta pa no sali for di kas…’
WILLEMSTAD. – Den un relato amplio ku SMOC a presentá ku nan konklushonnan i solushon gubernamental nan ta mustra riba e resultadonan verifiká di GGD Amsterdam, pa Pernis sifranan di DCMR. Sigun “Air Quality Index” (AQI), biba den e huma di Isla ta hopi peligroso, e ta kualifiká e kalidat di aire komo esun di mas malu i ta konsehá habitantenan pa no sali for di nan kas. Lesa mas aki.
Nota di SMOC: Oudiensia di “Tweede Kamer der Staten- Generaal”: Bini ku un solushon gubernamental awor!
Resúmen: Konklushonnan i solushon gubernamental sigun punto di bista di SMOC. Durante promé guera mundial Shell a kuminsá un refineria na Korsou. Asina Isla a kuminsá. Durante di dos guera mundial Isla a entrega hopi kombustibel na aliadonan. Hulanda a probechá inmensamente di esei i (inkonsientemente?) ta rekordá esei dia 4 mei. No opstante vários rapòrt i manifestashon públiko relashoná ku molèster pa medioambiente i salú públiko Shell a operá e refineria te 1985 sin ningun klase di pèrmit ambiental.[1] … Lees meer
Programa di midimentu ekstenso ta kuminsá na 2016, segun minister Hennis den un karta pa SMOC – 22 desèmber 2015
Zomer pasá Minister Hennis a risibí un karta di SMOC. Awe, kasi mitar aña despues, porfin SMOC a haña kontesta. Aparentemente di bèrdè na kuminsamentu di aña 2016, ta bai kuminsá ku un programa di midimentu ekstenso di algun aña, kaminda banda di detektá nivel di e sospechoso usual dióksido di suafel, ta bai midi vários otro materia venenoso. Pero riba e pregunta di SMOC kua medida di mando ta bai tuma pa terminá tur miseria riba tereno di medioambiente … Lees meer
Na 1920 Pigou a publiká The Economics of Welfare, su buki di pionero. Akiden e ta pleita pa balansa entre ganashi privá ku efekto sekundario negativo manera kontaminashon di medioambiente i e gastunan ku ta relashoná ku esaki di e pagadó di belasten pa kuido médiko nashonal. Hopi pais a saka inspirashon di Pigou i a bini ku pèrmit di medioambiente, prinsipalmente den añanan 60 d siglo pasá, pa protehé próhimo i naturalesa. Kòrsou a sigui na 1997. Basta ratu … Lees meer
COP21 alerta!: Parti Karibense di Reino Hulandes den e tòp 5 ku mas emishon di CO2 pa kabes di poblashon!
Kimamentu di kombustibel fòsil ta kondusí na emishon di CO2 ku na su turno ta kousa ku laman ta subi tera i bira zür. Ku tempu esei ta kousa inundashon di áreanan di kosta i destrukshon di refnan di koral. Partikularmente islanan chikí ta kore rísiko di sufri enormemente di e konsekuensianan, siendo ku nan no tin forsa ekonómiko pa remediá e problema, a ménos ku nan haña yudansa di paisnan mas pudiente. (Esaki ta e problemátika “small island development … Lees meer


text:
Magic FM como bo emisora cu ta cubri tur eventonan historico, ta cla prepara pa trece pabo e evento deportivo mas grandi cada 4 aña, esta COPA MUNDIAL cu pa aña 2022 lo tuma luga na Qatar, cuminsando 21 di november pa 18 di december 2022. Ta bay tin un total di 64 wega
cu lo keda hunga durante e temporada di mundial, di cual e emisora lo cubri e gran mayoria pa nos isla. E deporte di futbol cu ta trece diferente pais hunto.
Un total di 32 ekipo lo bataya pa asina mira cua team ta bay cas cu e codicia copa mundial. Teamnan manera: Alemania, Argentina, Belgica, Croacia, Dinamarca, Spaña, Francia, Inglatera, Polonia, Portugal, Uruguay, Serbia, Suiza y Hulanda, Brasil, USA, Ecuador y Uruguay tambe ta cla.
INTRODUCIENDO E CARANAN NOBO HUNTO CU CADOCHI KOCK
Magic FM a prepara un team di comentarista capacita y cu amplio experiencia den e tereno di futbol cu lo duna tur e detayenan di e hungadonan y tambe e stadisticanan di e weganan, combina cu e historia di Copa Mundial kende ta Cadochi Kock y e biaha aki introduciendo cara no desconoci den e mundo di futbol, esta Arianne Westerburger y Devin De Veer, ambos conoci como lider femenino actual den e mundo di futbol infantil y hubenil.
KEN NAN TA?
Cadochi Kock
Conocido presentado cu ta cumpli 40 aña den transmision e aña aki y naracion di e weganan di futbol. Despues di a presenta deporte pa hopi aña na television, a transmiti na radio y tin un carera impresionante den deporte, e aña aki un biaha mas ta bay comparti su experiencia y conocemento di e mundo di futbol den e weganan mundial di QATAR 2022 un biaha mas. El a cuminsa su carera como narador aña 1982 ora cu AJAX a bin hunga hunga na ARUBA contra RCA dia 7 di januari 1982 y e no por a hunga ya cu el a kibra pia den e ultimo wega di campeonato cu tabata 15 di december 1981.
Tabata Janchi Tromp EFM cu a invita Cadochi pa comenta e wega RCA / AJAX hunto cu ne. Janchi tabata nara y Cadochi a comenta y el a cay na agrado di hopi oyente. El a sigui comenta cu Janchi, trahando den casino y coleganan di trabou tabata bisa Cadochi pa sigui nara. Cadochi a transmiti varios wega pa Z86 tanto aki na Aruba como Corsou. Alabes a transmiti pa TELE CURACAO durante un torneo internacional cu Inter milan- Santos-sel di Venezuela y UNDEBA refoinforsa hunto cu Don Hector Rosario y Sol confedor.
Alabes a transmiti varios wega hunto cu Gonzalo Cuales na Tv 11 y a transmiti eliminatorio pa MUNDIAL 98 for di Baranquilla durante e wega entre Argentina y Colombia. Cadochi
a transmiti for di Trinidad y Surinam na diferente ocasion. Varios aña tambe na e canal ATV, a cuminsa cu wega di Mundial, Copa America, Copa Confederacion -Copa Europa y weganan eliminatorio.
E aña aki lo ta di tres Copa Mundial cu e ta bay nara pa MAGIC 96.5 FM. Cadochi keto bay ta mantene su mes den condicion door di ta constantemente den movecion cu futbol, ta hunga golf y ademas ta keda activo cu cana tur dia. Famoso pa canta su golnan y nara wega den su estilo unico.
Devin De Veer
Tin 28 aña di edad y a nace aki na Aruba. El a cuminsa di chikito den landamento sincronisa desde su 9 aña di edad y cu 13 aña tabata forma parti di e team nacional di Aruba y a representa nos isla na Republica Dominicana, Corsou y Puerto Rico e.o. Devin a biba dos aña na Corsou y aya a coach Club di Synchro.
Devin a hunga Volleyball pa seis aña largo. Ademas di tin un trabou importante den e compania META CORP, su amor pa deporte ta bisto y despues di a bin bek Aruba ta envolvi cu RCA y ta lider di muchanan bou di 5 aña. E tin su licencia D como coach di futbol y ademas e ta fungi como miembro di board di e team di RCA.
Arianne Westerburger
Ta mama di dos, cu un amor y pasion pa e deporte futbol. Naci y biba na Aruba den e bario di Companashi. Arianne a lanta ta haci ballet y baila den grupo di baile y canta den coro (De Trupialen). El a cuminsa haci e deporte rey cu e edad di 12 aña pa su team RCA y a sigui haci e deporte aki te na un edad mas adulto. El a hunga seleccion di Aruba contra entre otro Corsou, Boneiro, Colombia y USA (college team). Ademas di su trabao, Arianne a subi escenario pa prome biaha cu su 15 aña na Corsou cu e orkesta OREO. El a forma parti tambe di Zeta Band, DLS y awo despues di algun aña den background, ta forma parti di e banda SUONA. E amor pa futbol ta algo cu el a lanta cu ne biniendo for di un famia futbolistico diariamente. A yega di hunga pa Riverplate y SV Dakota y ta gradicido na e team y coach. Na aña 2018 a acerc’e pa bay bek RCA na unda a hunga pa mas o menos 2 aña. Awor Arianne ta forma parti di e Bestuur di RCA for di december 2021 como secretaria y tambe como leidster di division U20.
NA CAMINDA PA MUNDIAL
Lo tin un ‘NA CAMINDA PA MUNDIAL’ cuminsando desde luna di augustus y despues lo desemboca den transmision y cobertura di e weganan mas grandi y importante cu lo cuminsa oficialmente na november te cu 18 di december 18. E weganan lo ta 06:00 am – 09:00 am, 12:00 pm y 3:00 pm y e emisora lo cubri practicamente esunnan mas popular durante henter e temporada.


text: Despues di analisá tur e echo nan ku tabata forma parti di e apelashon ku Golden Boy Promotion a someté na nòmber di Amir Khan den konekshon ku e resultado di e pelea di titulo entre Amir Khan i Lamont Peterson ku a tuma lugá 10 di desèmber 2011, e Asosashon di Bòkseo Mundial (WBA) a ordená ku un revancha mester tuma lugá denter di 180 dia. E viktoria di Peterson kontra Khan tabata yena ku momentu nan kontroversial, inkluyendo un momentu kaminda rèfri Joseph Cooper no a konta un nòkout di Peterson i tambe kitando dos punto for di Khan pa pushamentu.


text:
Kralendijk – Resientemente a bin tuma nota di sierto moveshonnan bou di trahadónan den Kuerpo di Bombero pa loke ta trata entrega di un karta di deskonfiansa. Esaki a sosodé sin konsentimentu di ABVO te pa ABVO por a representá su miembronan den e kaso aki. Sindikato ABVO Boneiru bou di ningun kondishon por para responsabel pa kualke konsekuensia ku esaki por trese kuné.
Den media sosial ku asombro a bin tuma nota di e akshon aki, sinembargo ora a mira sierto personahenan riba e potrèt por a konkluí di kua direkshon e bientu ta supla.
Mester menshon ku pa loke ta trata representashon ofisial i rekonosé pa gobièrnu di Reino pa loke ta trata tur pero tur Departamentonan di RCN, ta ABVO, ACOM, NAPB i WICSU di Islanan Riba. Niun otro mas, esaki a keda ratifiká den Sector Overleg na yüli último na momentu ku otro kier a infiltrá òf plak pa trata na infiltrá.
ABVO ta pidi tur su miembronan pa semper akudí serka nan sindikato ku ta rekonosé i ku tin representashon ofisial. No bai tras di akshonnan manipulatorio di terseronan ku por hinka bo den problema.
ABVO ta e organisashon mas grandi pa loke ta trata islanan BES, Kòrsou i Sint Maarten i ku tur su dokumentunan ofisial na òrdu i kumpliendo ku reglamentunan i statuto. ABVO ta e úniko ku ta tene su Reunionnan di Konseho kongresonan i elekshonnan.
ABVO tin su sede disponibel ku na momentu ku ta nesesario pa kualke reunion informativo, negoshashon òf akshon ta ei ta reuní i plania kualke strategia.
ABVO ta pidi tur su miembronan pa sea atento pa infiltrantenan ku ta aktua deskabeyá òf pa represaya kontra derota.
ABVO ta duna formashon na su lidernan pa nan ta bon prepará i ku un bon konosementu di Leinan Laboral dor di partisipá na kursonan riba e tereno aki. ABVO su Presidente a sigui tambe kurso di konosementu di Lei general.
Nos semper a i lo sigui sali na defensa i para pa derecho di su miembronan. Manera nos slogan ta bisa, Hustisia Sosial i Derecho Igual.
Entretantu den konsulta ku Representante di Reino i ku otro partnernan di Sector Overleg sea ta virtual òf via e-mail ta atendiendo e diferente rapòrtnan di O&F i semper nos tur huntu ta sali na fabor di e klase trahadó. Un miembro kisas no ta nota esaki, pa e echo ku pa medio di e normal nobo tur kos ta sosodiendo den forma virtual of digital.
Pa kualke informashon òf konseho por hasi esaki via app na number di telefòn 5223099 òf via mail na robertsances@gmail.com.
Un organisashon Sindikal ta e kara di su miembronan i den tur sentido di palabra ta ku representashon ofisial so por trese kambio i ta huntu ta logra algu.
Kompañeronan OJO !!!!!
ABVO ta sigui krese na miembresia i ta trahando duru na adelanto di su miembronan.


text: Aruba ta bendiciona cu profecionalnan cu a traha cu alma y curason pa Pais Aruba den su momentonan mas dificil. Minister Xiomaa Maduro ta kere den nan y no tin un hende cu no por stima Aruba mas cu ta Aruba su propio hendenan. Esaki a keda demostra den temponan duro cu a traha incansablemente pa Aruba keda stabil. Segun e mandatario tur hende por tin un opinion , pero e realidad ta, na momento cu ta traha cu un curason limpi y cu bon intención den mente tur cos ta bira un realidad positivo pa bo pais.


text:
WILLEMSTAD — Manera ya ta konosí nos selekshon nashonal lo tin ku enfrentá Cuba den e segundo buèlta di e weganan pa eliminatorio pa mundial Rusia 2018. E promé partido lo tuma lugá aki na Kòrsou dia 10 di yüni 8or den Stadion Ergilio Hato (SDK) miéntras e segundo partido lo tuma lugá aya na Cuba den stadion Perdo Morero pa 4or di atardi dia 14 di yüni próksimo.
Nos selekshon lo bai kuminsá prepará pa e 2 kompromisonan aki, na Hulanda entre 18-20 di mei kaminda e trainingnan nan lo kuminsá i dia 20 di mei nos selekshon lo bai hunga un wega di fogeo na Hulanda kontra di Sürnam.
Nos staf tékniko i e hungadónan residensia na Kòrsou lo sali for di Kòrsou dia 17 di mei i ta regresá 21 di mei for di Hulanda pa kumpli ku e training nan aki na Kòrsou.
E mesun dia ei, esta 21 di mei Sr. Patrick Kluivert lo publiká e lista di tur e hungadónan ku a wòrdu invitá pa partisipá na nos selekshon nashonal ku lo tin ku enfrentá Cuba.
Ta e intenshon pa dia promé di yüni e trainingnan start aki na Kòrsou kaminda nos hungadónan lokal lo djòin nos hungadónan internashonal. Durante e trainingnan aki na Kòrsou tambe lo tin un wega di fogeo pa prepará pa e wega di 10 di yüni.
Nos selekshon ta sali dia 12 di yüni mainta i lo entrená e dia aki mes komo preparashon pa e di 2 wega dia 14 di yüni 4or di atardi na Cuba den stadion Pedro Morero i nan lo regresá djaluna, 15 di yüni.
Interes den e pueblo ta sumamente altu pa asistí na tantu e partido ku lo tuma lugá aki na Kòrsou komo esun na Cuba, p’esei nos ke rekomendá tur hende ku ke bai Cuba pa presensia e wega aki i apoyá nos selekshon nashonal rumbo pa mundial Rusia 2018, pa tuma kontakto ku Insel Air òf un agensia di biahe pa asegurá bo lugá.
Entrante djárason, 6 di mei karchinan lo ta na benta pa e partido ku ta tuma lugá 10 di yüni próksimo aki na Kòrsou.
E preisnan ta lo siguiente:
- VIP ta kosta Nafl.250,- (inkluíkonsumo);
- Bou di tribuna kubri ta Naf.55,-
- Bou di tribuna kubriparti Festival Center ta Nafl.40,-
- Tribunano kubri ta Nafl.30,- i den e sekshon aki mucha te ku 12 aña i 60+ ta paga Naf.15.-
Karchinan ta optenibel na FFK bou di ora di ofisina, na Pomp di gasolin Sta Maria, Botika Mampuritu i na Beep Beep.
Nos ta pidi tur fanátiko, e number 12, pa kumpra bo karchi trempan pa bin sostené i apoyá nos selekshon nashonal komo e number 12!
Nos selekshon i nos hungadónan ta konta kubo sosten masal den SDK dia 10 di yüni pa 8or di anochi!


text:
KRALENDIJK – Djaluna mèrdia a tuma lugá e asina yama marshe di estudio, i e tabata spesial pa tur persona ku ke para ketu na nan posibilidatnan den futuro. E aktividat a tuma lugá den e edifisio di Jong Bonaire, kaminda tabatin diferente instansia ku a pone nan mes disponibel pa splika loke nan por ofresé e hóbennan. No solamente hóbennan, sinembargo tabatin oportunidat pa trabou loke kompanianan presente tabata ofresé pa mayornan.
Manera semper e diseño general di e marshe di informashon ta amplio: skolnan pa edukashon di kontinuashon (superior) aki na Boneiru, di otro islanan i tambe doñonan di trabou na Boneiru tabata presente. Pa menshoná algun ehèmpel: IFE, MTS, University of Curaçao i UDC/CDC di Kòrsou, University of Aruba, i e departamentu di MBO na SGB Boneiru. Banda di esaki, doñonan di trabou na Boneiru a duna un presentashon di kua ta e oportunidatnan di trabou riba e isla. Tambe tabata tin un biaha mas, e ‘plenchi di hospitalidat’ ku ta promové trabou den sektor di turismo i Qredits ku a demostrá kon pa buska finansiamentu pa bo propio negoshi.
E tema di e aña akí tabata ‘Entrepreneurship’. Kiko esaki ta nifiká? Rosemarijn de Jong, kordinadó di e evento, ta duna un splikashon: “Nos ke laga hóbennan pensa kiko ‘entrepreneurship’ ta nifiká pa nan. Ta algu pa bo, pa kuminsá bo propio negoshi despues di bo estudio? Un negoshi grandi òf un negoshi chikitu? Pero tambe bo por ta emprendedor, sin kuminsá un negoshi propio. Ta nifiká ku bo ta kurioso: ku bo ta sali en buska di retonan i ku bo ta haña un solushon pa esakinan.”
E evento ta sostené hóbennan di Boneiru den nan eskoho pa un estudio di kontinuashon (superior) òf un profeshon i e ta enfoká riba hóbennan ku ta den e último klasnan di skol sekundario òf edukashon vokashonal intermedio. Durante oranan di mainta tabata tin presentashonnan pa diferente klas di SGB. Esaki pa brinda e hóbennan un chèns pa informá nan mes mas mihó tokante e diferente oportunidatnan. Despues di skol, un gran kantidat di e klasnan mas haltu, a bishitá e marshe di informashon na Jong Bonaire huntu ku nan mèntòr.
E kombinashon di potrèt ta ilustrá parti di e aktividat ku tabata bon bishita djaluna durante oranan mèrdia.


text:
Rònt Kòrsou por a presensia riba 3 di dezèmber último e transmishon Selebra Abilidat na e diferente plantanan di televishon i paginanan di facebook lokal. Un dia ku sigur lo keda marka den historia. E union entre e diferente fundashon i organisashonnan pa por a logra hala atenshon nashonal na e abilidatnan di personanan ku un desabilidat riba dia international di personanan ku un desabilidat na Kòrsou.
Fundashon Alton Paas ta hopi kontentu i agradesido pa e kolaborashon spesialmente ku Asosashon Totolika i Fundashon Pro Bista pa por a organisá e dia aki, apesar ku e pandemia aktual a kambia e plan for di un feria pa loke ela bira awor. Mester rekonosé ku ta hopi esfuerso a keda hasi huntu ku e otro 9 fundashonnan pa por a hasi e transmishon aki posibel.
E meta di e dia tabata pa por mustra e aspekto positivo di biba ku un desabilidat. Mustra kuantu kos por na Kòrsou ku un persona ku un desabilidat i alabes pone atenshon tambe na e diferente retonan ku ta presentá.
Pesei por a mira e diferente videonan di e diferente fundashon i nan klientenan pa bo haña un bista di sea talento, trabou òf empresa di e diferente personanan ku un desabilidat. E parti di mas impaktante tabata e kombersashon di e mamanan i tambe ku ministernan ku tabata den e panel interkambiando ku e diferente fundashonnan.
Komo Fundashon Alton Paas esaki ta un stap firme pa por trese e komunidat ku un desabilidat mas dilanti, kreando espasio pa mas dialogo i inklushon ku asina e nesesidatnan di esnan ku un desabilidat tambe por keda atendé riba un plano nashonal.
Pa un promé bia organisando algu di e magnitud aki sigur tin hopi lès pa saka afo, sigur tin mas fundashon i personanan ku un desabilidat ku ta ehèmpel pa mustra kuantu posibilidat mas tin pa personanan ku un desabilidat na Kòrsou.
Pa esei mes Fundashon Alton Paas ta entusiasma pa futuro kolaborashon i inisiativanan ku lo bini den 2021 i sigur lo siguí enfoká tambe pa krea mas kolaborashon pa traha na bienestar di personanan ku un desabilidat na Kòrsou.


text: Diadomingo mainta tempran a drenta informe di un accidente dilanti Anytime Bar & Restaurant na Paradera, mesora a dirigi un patruya na e sitio. Na yegada di e patruya a bin compronde cu aki ta trata di un accidente hit & run unda sea un Toyota Yaris hatchback of Toyota Vitz a perde control baha caminda y di banda a bay dal riba un cura di cas basha esaki abao. Despues di e impacto e chauffeur a bandona e sitio. Polis a tuma datos y a pasa esaki pa departamento di trafico pa nan sigui cu e investigacion.


text: Diaranzon merdia a drenta informe di cu tin un persona molestiando clientenan pidiendo placa dilanti di Tesco Supermarket na Jaburibari, mesora a dirigi un patruya na e sitio. Na yegada di e patruya ya caba e persona aki a bandona e sitio. E doño di e supermercado a declara di cu adicto ambulante tabata molestia y fastidia e clientela y cu ora ela yama polis e adicto ambulante a bay. Ora cu e patruya a bay ela bolbe na e sitio y cu e ta bisti cu un short shinishi. Bolbiendo bek na e sitio e patruya a topa cun’e y a atende cun’e pa su comportacion y a core cun’e for di eybanda. E adicto ambulante a compronde y a cana bay rumbo su cas na Zumbo unda e ta biba.